qundao/data-zh-poetry huggingface dataset:
武昌銅劍歌
作者：蘇軾
朝代：宋

雨餘江清風卷沙，雷公躡雲捕黄蛇。
蛇行空中如枉矢，電光煜煜燒蛇尾。
或投以塊鏗有聲，雷飛上天蛇入水。
水上青山如削鐵，神物欲出山自裂。
細看兩脅生碧花，猶是西江老蛟血。
蘇子得之何所爲，蒯緱彈鋏詠新詩。
君不見凌烟功臣長九尺，腰間玉具高拄頤。
歲晚相與饋問爲饋歲酒食相邀呼問別歲至除夜達旦不眠爲守歲蜀之風俗如是余官於岐下歲暮思歸而不可得故爲此三詩以寄子由·別歲
作者：蘇軾
朝代：宋

故人適千里，臨別尚遲遲。
人行猶可復，歲行那可追。
問歲安所之，遠在天一涯。
已逐東流水，赴海歸無時。
東鄰酒初熟，西舍彘亦肥。
且爲一日歡，慰此窮年悲。
勿嗟舊歲別，行與新歲辭。
去去勿回顧，還君老與衰。
歲晚相與饋問爲饋歲酒食相邀呼問別歲至除夜達旦不眠爲守歲蜀之風俗如是余官於岐下歲暮思歸而不可得故爲此三詩以寄子由·守歲
作者：蘇軾
朝代：宋

欲知垂盡歲，有似赴壑蛇。
修鱗半已沒，去意誰能遮。
况欲繫其尾，雖勤知奈何。
兒童强不睡，相守夜讙譁。
晨鷄且勿唱，更鼓畏添撾。
坐久燈燼落，起看北斗斜。
明年豈無年，心事恐蹉跎。
努力盡今夕，少年猶可誇。
歲晚相與饋問爲饋歲酒食相邀呼問別歲至除夜達旦不眠爲守歲蜀之風俗如是余官於岐下歲暮思歸而不可得故爲此三詩以寄子由·饋歲
作者：蘇軾
朝代：宋

農功各已收，歲事得相佐。
爲歡恐無及，假物不論貨。
山川隨出産，貧富稱小大。
寘盤巨鯉橫，發籠雙兔卧。
富人事華靡，綵繡光翻座。
貧者愧不能，微摯出舂磨。
官居故人少，里巷佳節過。
亦欲舉鄉風，獨唱無人和。
歸來引送王子立歸筠州
作者：蘇軾
朝代：宋

歸去來兮，世不汝求胡不歸。
洶北望之橫流兮，渺西顧之塵霏。
紛野馬之决驟兮，幸余首之未鞿。
出彭城而南騖兮，眷丘隴而增欷。
亂清淮而俯鑒兮，驚昔容之是非。
念東坡之遺老兮，輕千里而款余扉。
共雪堂之清夜兮，攬明月之餘輝。
曾雞黍之未熟兮，嘆空室之伊威。
我挽袖而莫留兮，僕夫在門歌式微。
歸去來兮，路渺渺其何極。
將稅駕於何許兮，北江之南，南江之北。
于此有人兮，儼峨峨其豐碩。
孰居約而爾肥兮，非糠覈其何食。
久抱一而不試兮，愈溫溫而自克。
吾居世之荒浪兮，視昏昏而聽默默。
非之子莫振吾過兮，久不見恐自賊。
吾欲往而道無由兮，子何畏而不即。
將以彼爲玉人兮，以子爲之璞也。
歸去來集字十首·其一
作者：蘇軾
朝代：宋

命駕欲何向，欣欣春木榮。
世人無往復，鄉老有將迎。
雲內流泉遠，風前飛鳥輕。
相携就衡宇，酌酒話交情。
歸去來集字十首·其一〇
作者：蘇軾
朝代：宋

寄傲疑今是，求榮感昨非。
聊欣樽有酒，不恨室無衣。
丘壑世情遠，田園生事微。
柯庭還獨眄，時有鳥歸飛。
歸去來集字十首·其七
作者：蘇軾
朝代：宋

觴酒命童僕，言歸無復留。
輕車尋絕壑，孤棹入清流。
乘化欲安命，息交還絕游。
琴書樂三徑，老矣亦何求。
歸去來集字十首·其三
作者：蘇軾
朝代：宋

與世不相入，膝琴聊自歡。
風光歸笑傲，雲物寄游觀。
言話審無倦，心懷良獨安。
東皋清有趣，植杖日盤桓。
歸去來集字十首·其九
作者：蘇軾
朝代：宋

役役倦人事，來歸車載奔。
征夫問前路，稚子候衡門。
入息亦詩策，出游常酒樽。
交親書已絕，雲壑自相存。
歸去來集字十首·其二
作者：蘇軾
朝代：宋

涉世恨形役，告休成老夫。
良欣就歸路，不復向迷途。
去去徑猶菊，行行田欲蕪。
情親有還往，清酒引樽壺。
歸去來集字十首·其五
作者：蘇軾
朝代：宋

世事非吾事，駕言歸路尋。
向時迷有命，今日悟無心。
庭內菊歸酒，窗前風入琴。
寓形知已老，猶未倦登臨。
歸去來集字十首·其八
作者：蘇軾
朝代：宋

歸去復歸去，帝鄉安可期。
鳥還知已倦，雲出欲何之。
入室還携幼，臨流亦賦詩。
春風吹獨往，不是傲親知。
歸去來集字十首·其六
作者：蘇軾
朝代：宋

富貴良非願，鄉關歸去休。
携琴已尋壑，載酒復經丘。
翳翳景將入，涓涓泉欲流。
老農人不樂，我獨與之游。
歸去來集字十首·其四
作者：蘇軾
朝代：宋

雲岫不知遠，巾車行復前。
僕夫尋老木，童子引清泉。
矯首獨傲世，委心還樂天。
農夫告春事，扶老向良田。
歸宜興留題竹西寺三首·其一
作者：蘇軾
朝代：宋

十年歸夢寄西風，此去真爲田舍翁。
剩覓蜀岡新井水，要携鄉味過江東。
歸宜興留題竹西寺三首·其三
作者：蘇軾
朝代：宋

此生已覺都無事，今歲仍逢大有年。
山寺歸來聞好語，野花啼鳥亦欣然。
歸宜興留題竹西寺三首·其二
作者：蘇軾
朝代：宋

道人勸飲雞蘇水，童子能煎鶑粟湯。
暫借藤併與瓦枕，莫教辜負竹風凉。
歸朝歡
作者：蘇軾
朝代：宋

我夢扁舟浮震澤。雪浪搖空千頃白。覺來滿眼是廬山，倚天無數開青壁。此生長接淅。與君同是江南客。夢中游，覺來清賞，同作飛梭擲。明日西風還掛席。唱我新詞淚沾臆。靈均去後楚山空，澧陽蘭芷無顏色。君才如夢得。武陵更在西南極。竹枝詞，莫搖新唱，誰謂古今隔。
殘臘獨出二首·其一
作者：蘇軾
朝代：宋

幽尋本無事，獨往意自長。
釣魚豐樂橋，采杞逍遙堂。
羅浮春欲動，雲日有清光。
處處野梅開，家家臘酒香。
路逢眇道士，疑是左元放。
我欲從之語，恐復化爲羊。
殘臘獨出二首·其二
作者：蘇軾
朝代：宋

江邊有微行，詰曲背城市。
平湖春草合，步到棲禪寺。
堂空不見人，老稚掩關睡。
所營在一飽，食已寧復事。
客來豈無得，施子凈掃地。
風松獨不靜，送我作鼓吹。
水月寺
作者：蘇軾
朝代：宋

千尺長松掛薜蘿，梯雲嶺上一聲歌。
湖山深秀有何處，水月池中桂影多。
水調歌·水調
作者：蘇軾
朝代：宋

我歌月徘徊，我舞影凌亂。
水調歌頭
作者：蘇軾
朝代：宋

安石在東海，從事鬢驚秋。中年親友難別，絲竹緩離愁。一旦功成名遂，準擬東還海道，扶病入西州。雅志困軒冕，遺恨寄滄洲。歲雲暮，須早計，要褐裘。故鄉歸去千里，佳處輒遲留。我醉歌時君和，醉倒須君扶我，惟酒可忘憂。一任劉玄德，相對臥高樓。
水調歌頭
作者：蘇軾
朝代：宋

明月幾時有，把酒問青天。不知天上宮闕，今夕是何年。我欲乘風歸去，又恐瓊樓玉宇，高處不勝寒。起舞弄清影，何似在人間。轉朱閣，低綺戶，照無眠。不應有恨，何事長向別時圓。人有悲歡離合，月有陰晴圓缺，此事古難全。但願人長久，千里共嬋娟。
水調歌頭
作者：蘇軾
朝代：宋

暱暱兒女語，燈火夜微明。恩冤爾汝來去，彈指淚和聲。忽變軒昂勇士，一鼓填然作氣，千里不留行。回首暮雲遠，飛絮攪青冥。眾禽裡，真綵鳳，獨不鳴。躋攀寸步千險，一落百尋輕。煩子指間風雨，置我腸中冰炭，起坐不能平。推手從歸去，無淚與君傾。
水調歌頭
作者：蘇軾
朝代：宋

落日繡簾卷，亭下水連空。知君為我，新作窗戶溼青紅。長記平山堂上，敧枕江南煙雨，渺渺沒孤鴻。認得醉翁語，山色有無中。一千頃，都鏡淨，倒碧峰。忽然浪起，掀舞一葉白頭翁。堪笑蘭臺公子，未解莊生天籟，剛道有雌雄。一點浩然氣，千里快哉風。
永和清都觀謝道士童顔鬒髮問其年生於丙子蓋與予同求此詩
作者：蘇軾
朝代：宋

鏡湖敕賜老江東，未似西歸玉局翁。
敧枕未容春夢斷，清都宛在默存中。
每逢佳境携兒去，試問行年與我同。
自笑餘生消底物，半篙清漲百灘空。
永安宮
作者：蘇軾
朝代：宋

千古陵谷變，故宮安得存。
徘徊問耆老，惟有永安門。
遊人雜楚蜀，車馬晚喧喧。
不見重樓好，誰知昔日尊。
吁嗟蜀先主，兵敗此亡魂。
只應法正死，使公去遭燔。
求焦千之惠山泉詩
作者：蘇軾
朝代：宋

茲山定空中，乳水滿其腹。
遇隙則發見，臭味實一族。
淺深各有值，方圓隨所蓄。
或爲雲洶湧，或作線斷續。
或鳴空洞中，雜佩間琴筑。
或流蒼石縫，宛轉龍鸞蹙。
瓶罌走千里，真僞半相瀆。
貴人高宴罷，醉眼亂紅綠。
赤泥開方印，紫餠截圓玉。
傾甌共歎賞，竊語笑僮僕。
豈如泉上僧，盥灑自挹掬。
故人憐我病，蒻籠寄新馥。
欠伸北窗下，晝睡美方熟。
精品厭凡泉，願子致一斛。
江上值雪效歐陽體限不以鹽玉鶴鷺絮蝶飛舞之類爲比仍不使皓白潔素等字次子由韵
作者：蘇軾
朝代：宋

縮頸夜眠如凍龜，雪來惟有客先知。
江邊曉起浩無際，樹杪風多寒更吹。
青山有似少年子，一夕變盡滄浪髭。
方知陽氣在流水，沙上盈尺江無澌。
隨風顛倒紛不擇，下滿坑谷高陵危。
江空野闊落不見，入戶但覺輕絲絲。
沾裳細看若刻鏤，豈有一一天工爲。
霍然一揮遍九野，吁此權柄誰執持。
世間苦樂知有幾，今我幸免沾膚肌。
山夫只見壓樵擔，豈知带酒飄歌兒。
天王臨軒喜有麥，宰相獻壽嘉及時。
凍吟書生筆欲折，夜織貧女寒無幃。
高人著屐踏冷冽，飄拂巾帽真仙姿。
野僧斫路出門去，寒液滿鼻清淋漓。
灑袍入袖濕靴底，亦有執板趨階墀。
舟中行客何所愛，願得獵騎當風披。
草中咻咻有寒兔，孤隼下擊千夫馳。
敲冰煮鹿最可樂，我雖不飲强倒卮。
楚人自古好弋獵，誰能往者我欲隨。
紛紜旋轉從滿面，馬上操筆爲賦之。
江上看山
作者：蘇軾
朝代：宋

船上看山如走馬，倏忽過去數百群。
前山槎牙忽變態，後嶺雜沓如驚奔。
仰看微徑斜繚繞，上有行人高縹緲。
舟中舉手欲與言，孤帆南去如飛鳥。
江城子
作者：蘇軾
朝代：宋

前瞻馬耳九仙山。碧連天。晚雲閒。城上高臺，真個是超然。莫使匆匆雲雨散，今夜裡，月嬋娟。小溪鷗鷺靜聯拳。去翩翩。點輕煙。人事淒涼，回首便他年。莫忘使君歌笑處，垂柳下，矮槐前。
江城子
作者：蘇軾
朝代：宋

墨雲拖雨過西樓。水東流。晚煙收。柳外殘陽，回照動簾鉤。今夜巫山真個好，花未落，酒新篘。美人微笑轉星眸。月華羞。捧金甌。歌扇縈風，吹散一春愁。拭問江南諸伴侶，誰似我，醉揚州。
江城子
作者：蘇軾
朝代：宋

膩紅勻臉襯檀唇。晚妝新。暗傷春。手拈花枝，誰會兩眉顰。連理帶頭雙□□，留待與、箇中人。淡煙籠月繡簾陰。畫堂深。夜沈沈。誰道□□，□系得人心。一自綠窗偷見後，便憔悴、到如今。
江月五首·其一
作者：蘇軾
朝代：宋

一更山吐月，玉塔卧微瀾。
正似西湖上，湧金門外看。
冰輪橫海闊，香霧入樓寒。
停鞭且莫上，照我一杯殘。
江月五首·其三
作者：蘇軾
朝代：宋

三更山吐月，棲鳥亦驚起。
起尋夢中游，清絕正如此。
驅雲掃衆宿，俯仰迷空水。
幸可飲我牛，不須違洗耳。
江月五首·其二
作者：蘇軾
朝代：宋

二更山吐月，幽人方獨夜。
可憐人與月，夜夜江樓下。
風枝久未停，露草不可藉。
歸來掩關卧，唧唧夜蟲話。
江月五首·其五
作者：蘇軾
朝代：宋

五更山吐月，窗迥室幽幽。
玉鈎還挂戶，江練却明樓。
星河澹欲曉，鼓角冷如秋。
不眠翻五詠，清切變蠻謳。
江月五首·其四
作者：蘇軾
朝代：宋

四更山吐月，皎皎爲誰明。
幽人赴我約，坐待玉繩橫。
野橋多斷板，山寺有微行。
今夕定何夕，夢中遊化城。
江村二首·其一
作者：蘇軾
朝代：宋

野水開冰出，山雲带雨行。
白鷗乘曉泛，黄犢試春耕。
地僻民風古，年豐米價平。
村居自瀟灑，况有讀書聲。
江村二首·其二
作者：蘇軾
朝代：宋

野老幽居處，成吾一首詩。
桑枝礙行路，瓜蔓網疏籬。
牧去牛將犢，人來犬護兒。
生涯雖朴略，氣象自熙熙。
江漲用過韵
作者：蘇軾
朝代：宋

草木生故墟，牛羊滿空瀆。
春江圍草市，夜浪浮竹屋。
已連漲海白，尚带霍山綠。
坎離更休王，魚鼈橫陵陸。
得非崑崙囚，欲報陸渾衄。
行看北風競，來救南國蹙。
長驅連山燒，一掃含沙毒。
孤吟愍造化，何時停倚伏。
當憐水旱甿，不作舟車蓄。
江流倘席卷，社酒期茅縮。
江神子·江城子
作者：蘇軾
朝代：宋

十年生死兩茫茫。不思量。自難忘。千里孤墳，無處話淒涼。縱使相逢應不識，塵滿面，鬢如霜。夜來幽夢忽還鄉。小軒窗。正梳妝。相顧無言，惟有淚千行。料得年年斷腸處，明月夜，短松岡。
江神子·江城子
作者：蘇軾
朝代：宋

夢中了了醉中醒。只淵明。是前生。走遍人間，依舊卻躬耕。昨夜東坡春雨足，烏鵲喜，報新晴。雪堂西畔暗泉鳴。北山傾。小溪橫。南望亭丘，孤秀聳曾城。都是斜川當日境，吾老矣，寄餘齡。
江神子·江城子
作者：蘇軾
朝代：宋

天涯流落思無窮。既相逢。卻匆匆。攜手佳人，和淚折殘紅。為問東風餘幾許，春縱在，與誰同。隋堤三月水溶溶。背歸鴻。去吳中。回首彭城，清泗與淮通。寄我相思千點淚，流不到，楚江東。
江神子·江城子
作者：蘇軾
朝代：宋

玉人家在鳳凰山。水雲間。掩門關。門外行人，立馬看弓彎。十里春風誰指似，斜日映，繡簾斑。多情好事與君還。閔新鰥。拭餘潸。明月空江，香霧著雲鬟。陌上花開春盡也，聞舊曲，破朱顏。
江神子·江城子
作者：蘇軾
朝代：宋

相逢不覺又初寒。對尊前。惜流年。風緊離亭，冰結淚珠圓。雪意留君君不住，從此去，少清歡。轉頭山下轉頭看。路漫漫。玉花翻。銀海光寬，何處是超然。知道故人相念否，攜翠袖，倚朱闌。
江神子·江城子
作者：蘇軾
朝代：宋

翠蛾羞黛怯人看。掩霜紈。淚偷彈。且盡一尊，收淚唱陽關。漫道帝城天樣遠，天易見，見君難。畫堂新拘近孤山。曲闌干。為誰安。飛絮落花，春色屬明年。欲棹小舟尋舊事，無處問，水連天。
江神子·江城子
作者：蘇軾
朝代：宋

老夫聊發少年狂。左牽黃。右擎蒼。錦帽貂裘，千騎卷平岡。為報傾城隨太守，親射虎，看孫郎。酒酣胸膽尚開張。鬢微霜。又何妨。持節雲中，何日遣馮唐。會挽雕弓如滿月，西北望，射天狼。
江神子·江城子
作者：蘇軾
朝代：宋

鳳凰山下雨初晴。水風清。晚霞明。一朵芙蕖，開過尚盈盈。何處飛來雙白鷺，如有意，慕娉婷。忽聞江上弄哀箏。苦含情，遣誰聽。煙斂雲收，依約是湘靈。欲待曲終尋問取，人不見，數峰青。
江神子·江城子
作者：蘇軾
朝代：宋

黃昏猶是雨纖纖。曉開簾。欲平簷。江闊天低，無處認青帘。孤坐凍吟誰伴我，揩病目，拈衰髯。使君留客醉厭厭。水晶鹽。為誰甜。手把梅花，東望憶陶潛。雪似故人人似雪，雖可愛，有人嫌。
江西一首
作者：蘇軾
朝代：宋

江西山水真吾邦，白沙翠竹石底江。
舟行十里磨九瀧，篙聲犖确相舂撞。
醉卧欲醒聞淙淙，直欲一口吸老龐。
何人得雋窺魚矼，舉叉絕叫尺鯉雙。
江郊
作者：蘇軾
朝代：宋

江郊葱曨，雲水蒨絢。
碕岸斗入，洄潭輪轉。
先生悅之，布席閒燕。
初日下照，潛鱗俯見。
意釣忘魚，樂此竿綫。
優哉悠哉，玩物之變。
汪覃秀才久留山中以詩見寄次其韵
作者：蘇軾
朝代：宋

季子應嗔不下機，棄家來伴碧雲師。
中秋冷坐無因醉，半月長齋未肯辭。
擲簡摇毫無忤色，投名入社有新詩。
飛騰桂籍他年事，莫忘山中採藥時。
汲江煎茶
作者：蘇軾
朝代：宋

活水還須活火烹，自臨釣石取深清。
大瓢貯月歸春甕，小杓分江入夜瓶。
雪乳已翻煎處脚，松風忽作瀉時聲。
枯腸未易禁三椀，坐聽荒城長短更。
沈諫議召游湖不赴明日得雙蓮於北山下作一絕持獻沈既見和又別作一首因用其韵·其一
作者：蘇軾
朝代：宋

湖上棠陰手自栽，問公更得幾回來。
水仙亦恐公歸去，故遣雙蓮一夜開。
沈諫議召游湖不赴明日得雙蓮於北山下作一絕持獻沈既見和又別作一首因用其韵·其二
作者：蘇軾
朝代：宋

詔書行捧縷金箋，樂府應歌相府蓮。
莫忘今年花發處，西湖西畔北山前。
沐浴啟聖僧舍與趙德麟邂逅
作者：蘇軾
朝代：宋

南山北闕兩非真，東潁西湖迹已陳。
季子來歸初可喜，老聃新沐定非人。
酒清不醉休休暖，睡穩如禪息息勻。
自笑塵勞餘一念，明年同泛越溪春。
河復
作者：蘇軾
朝代：宋

君不見西漢元光元封間，河决瓠子二十年。
鉅野東傾淮泗滿，楚人恣食黄河鱣。
萬里沙回封禪罷，初遣越巫沉白馬。
河公未許人力窮，薪芻萬計隨流下。
吾君盛德如唐堯，百神受職河神驕。
帝遣風師下約束，北流夜起澶州橋。
東風吹凍收微淥，神功不用淇園竹。
楚人種麥滿河淤，仰看浮槎棲古木。
治易洞
作者：蘇軾
朝代：宋

自昔遥聞太守高，明爻象彖日忘勞。
洞中陳迹今如掃，斯道何曾損一毛。
泊南井口期任遵聖長官到晚不及見復來
作者：蘇軾
朝代：宋

江上有微徑，深榛煙雨埋。
崎嶇欲取別，不見又重來。
下馬未及語，固已慰長懷。
江湖涉浩渺，安得與之偕。
法惠寺橫翠閣
作者：蘇軾
朝代：宋

朝見吳山橫，暮見吳山縱。
吳山故多態，轉折爲君容。
幽人起朱閣，空洞更無物。
惟有千步岡，東西作簾額。
春來故國歸無期，人言秋悲春更悲。
已泛平湖思濯錦，更看橫翠憶峨眉。
雕欄能得幾時好，不獨憑欄人易老。
百年興廢更堪哀，懸知草莽化池臺。
遊人尋我舊遊處，但覓吳山橫處來。
法惠小飲以詩索周開祖所作
作者：蘇軾
朝代：宋

立著巫娥多少時，安排雲雨待清詞。
酒酣魯叟頻相憶，曲罷周郎尚不知。
海鷂無蹤飛過速，雲龍有報發來遲。
從今莫入尋春會，爲欠梅花一首詩。
泗州僧伽塔
作者：蘇軾
朝代：宋

我昔南行舟繫汴，逆風三日沙吹面。
舟人共勸禱靈塔，香火未收旂脚轉。
回頭頃刻失長橋，却到龜山未朝飯。
至人無心何厚薄，我自懷私欣所便。
耕田欲雨刈欲晴，去得順風來者怨。
若使人人禱輒遂，造物應須日千變。
今我身世兩悠悠，去無所逐來無戀。
得行固願留不惡，每到有求神亦倦。
退之舊云三百尺，澄觀所營今已換。
不嫌俗士污丹梯，一看雲山繞淮甸。
泗州南山監倉蕭淵東軒二首·其一
作者：蘇軾
朝代：宋

偶隨樵父採都梁，竹屋松扉試乞漿。
但見東軒堪隠几，不知公子是監倉。
溪中亂石牆垣古，山下寒蔬匕箸香。
我是江南舊遊客，挂冠知有老蕭郎。
泗州南山監倉蕭淵東軒二首·其二
作者：蘇軾
朝代：宋

北望飛塵苦晝霾，洗心聊復寄東齋。
珍禽聲好猶思越，野橘香清未過淮。
有信微泉來遠嶺，無心明月轉空階。
一官倉庾真堪老，坐看松根絡斷崖。
泗州過倉中劉景文老兄戲贈一絕
作者：蘇軾
朝代：宋

既聚伏波米，還數魏舒籌。
應笑蘇夫子，僥倖得湖州。
泗州除夜雪中黄師是送酥酒二首·其一
作者：蘇軾
朝代：宋

暮雪紛紛投碎米，春流咽咽走黄沙。
舊遊似夢徒能說，逐客如僧豈有家。
冷硯欲書先自凍，孤燈何事獨生花。
使君夜半分酥酒，驚起妻孥一笑譁。
泗州除夜雪中黄師是送酥酒二首·其二
作者：蘇軾
朝代：宋

關右土酥黄似酒，揚州雲液却如酥。
欲從元放覓拄杖，忽有麴生來坐隅。
對雪不堪令飽暖，隔船應已厭歌呼。
明朝積玉深三尺，高枕牀頭尚一壺。
泛潁
作者：蘇軾
朝代：宋

我性喜臨水，得潁意甚奇。
到官十日來，九日河之湄。
吏民笑相語，使君老而癡。
使君實不癡，流水有令姿。
遶郡十餘里，不駛亦不遲。
上流直而清，下流曲而漪。
畫船俯明鏡，笑問汝爲誰。
忽然生鱗甲，亂我鬚與眉。
散爲百東坡，頃刻復在茲。
此豈水薄相，與我相娛嬉。
聲色與臭味，顛倒眩小兒。
等是兒戲物，水中少磷緇。
趙陳兩歐陽，同參天人師。
觀妙各有得，共賦泛潁詩。
泛舟城南會者五人分韵賦詩得人皆苦炎字四首·其一
作者：蘇軾
朝代：宋

城中樓閣似魚鱗，不見清風起白蘋。
試選苕溪最深處，仍呼我輩不羈人。
窺船野鶴何曾下，見燭飛蟲空自馴。
遶郭荷花一千頃，誰知六月下塘春。
泛舟城南會者五人分韵賦詩得人皆苦炎字四首·其三
作者：蘇軾
朝代：宋

紫蟹鱸魚賤如土，得錢相付何曾數。
碧筩時作象鼻彎，白酒微带荷心苦。
運肘風生看斫鱠，隨刀雪落驚飛縷。
不將醉語作新詩，飽食應慚腹如鼓。
泛舟城南會者五人分韵賦詩得人皆苦炎字四首·其二
作者：蘇軾
朝代：宋

苦熱誠知處處皆，何當危坐學心齋。
海螯要共詩人把，溪月行遭霧雨霾。
鄉國飄零斷書信，弟兄流落隔江淮。
便應築室苕溪上，荷葉遮門水浸階。
泛舟城南會者五人分韵賦詩得人皆苦炎字四首·其四
作者：蘇軾
朝代：宋

橋上游人夜未厭，共依水檻立風簷。
樓中煮酒初嘗芡，月夜新粧半出簾。
南郭清游繼顔謝，北窗歸卧等羲炎。
人間寒熱無窮事，自笑疏頑不受痁。
洗兒戲作
作者：蘇軾
朝代：宋

人皆養子望聰明，我被聰明誤一生。
惟願孩兒愚且魯，無災無難到公卿。
洞仙歌
作者：蘇軾
朝代：宋

冰肌玉骨，自清涼無汗。水殿風來暗香滿。繡簾開、一點明月窺人，人未寢、敧枕釵橫鬢亂。起來攜素手，庭戶無聲，時見疏星渡河漢。試問夜如何，夜已三更，金波淡、玉繩低轉。但屈指、西風幾時來，又不道、流年暗中偷換。
洞仙歌
作者：蘇軾
朝代：宋

江南臘盡，早梅花開後。分付新春與垂柳。細腰肢、自有入格風流，仍更是、骨體清英雅秀。永豐坊那畔，盡日無人，惟見金絲弄晴晝。斷腸是，飛絮時，綠葉成陰，無個事、一成消瘦。又莫是、東風逐君來，便吹散眉間，一點春皺。
洞庭春色
作者：蘇軾
朝代：宋

二年洞庭秋，香霧長噀手。
今年洞庭春，玉色疑非酒。
賢王文字飲，醉筆蛟蛇走。
既醉念君醒，遠餉爲我壽。
瓶開香浮座，盞凸光照牖。
方傾安仁醽，莫遣公遠嗅。
要當立名字，未用問升斗。
應呼釣詩鈎，亦號掃愁帚。
君知蒲萄惡，正是嫫母黝。
須君灧海杯，澆我談天口。
洞霄宮
作者：蘇軾
朝代：宋

上帝高居愍世頑，故留瓊館在凡間。
青山九鎖不易到，作者七人相對閑。
庭下流泉翠蛟舞，洞中飛鼠白鴉翻。
長松怪石宜霜鬢，不用金丹苦駐顔。
浚井
作者：蘇軾
朝代：宋

古井沒荒萊，不食誰爲惻。
瓶罌下兩綆，蛙蚓飛百尺。
腥風被泥滓，空響聞點滴。
上除青青芹，下洗鑿鑿石。
沾濡愧童僕，杯酒暖寒栗。
白水漸泓渟，青天落寒碧。
云何失舊穢，底處來新潔。
井在有無中，無來亦無失。
浣溪沙
作者：蘇軾
朝代：宋

一別姑蘇已四年。秋風南浦送歸船。畫簾重見水中仙。霜鬢不須催我老，杏花依舊駐君顏。夜闌相對夢魂間。
浣溪沙
作者：蘇軾
朝代：宋

一夢江湖費五年。歸來風物故依然。相逢一醉是前緣。遷客不應常眊矂，使君為出小嬋娟。翠鬟聊著小詩纏。
浣溪沙
作者：蘇軾
朝代：宋

傅粉郎君又粉奴。莫教施粉與施朱。自然冰玉照香酥。有客能為《神女賦》，憑君送與雪兒書。夢魂東去覓桑榆。
浣溪沙
作者：蘇軾
朝代：宋

傾蓋相逢勝白頭。故山空復夢松楸。此心安處是菟裘。賣劍買牛吾欲老，乞漿得酒更何求。願為辭社宴春秋。
浣溪沙
作者：蘇軾
朝代：宋

入袂輕風不破塵。玉簪犀璧醉佳辰。一番紅粉為誰新。團扇只堪題往事，新絲那解系行人。酒闌滋味思殘春。
浣溪沙
作者：蘇軾
朝代：宋

半夜銀山上積蘇。朝來九陌帶隨車。濤江煙渚一時無。空腹有詩衣有結，溼薪如桂米如珠。凍吟誰伴拈髭鬚。
浣溪沙
作者：蘇軾
朝代：宋

四面垂楊十里荷。問云何處最花多。畫樓南畔夕陽和。天氣乍涼人寂寞，光陰須得酒消磨。且來花裡聽笙歌。
浣溪沙
作者：蘇軾
朝代：宋

學畫鴉兒正妙年。陽城下蔡困嫣然。憑君莫唱短因緣。霧帳吹笙香嫋嫋，霜庭按舞月娟娟。曲終紅袖落雙纏。
浣溪沙
作者：蘇軾
朝代：宋

山下蘭芽短浸溪。松間沙路淨無泥。蕭蕭暮雨子規啼。誰道人生無再少，門前流水尚能西。休將白髮唱黃雞。
浣溪沙
作者：蘇軾
朝代：宋

山色橫侵蘸暈霞。湘川風靜吐寒花。遠林屋散尚啼鴉。夢到故園多少路，酒醒南望隔天涯。月明千里照平沙。
浣溪沙
作者：蘇軾
朝代：宋

幾共查梨到雪霜。一經題品便生光。木奴何處避雌黃。北客有來初未識，南金無價喜新嘗。含滋嚼句齒牙香。
浣溪沙
作者：蘇軾
朝代：宋

徐邈能中酒聖賢。劉伶席地幕青天。潘郎白璧為誰連。無可奈何新白髮，不如歸去舊青山。恨無人借買山錢。
浣溪沙
作者：蘇軾
朝代：宋

惟見眉間一點黃。詔書催發羽書忙。從教嬌淚洗紅妝。上殿雲宵生羽翼，論兵齒頰帶風霜。歸來衫袖有天香。
浣溪沙
作者：蘇軾
朝代：宋

慚愧今年二麥豐。千畦細浪舞晴空。化工餘力染夭紅。歸去山公應倒載，闌街拍手笑兒童。甚時名作錦薰籠。
浣溪沙
作者：蘇軾
朝代：宋

料峭東風翠幕驚。云何不飲對公榮。水晶盤瑩玉鱗赬。花影莫孤三夜月，朱顏未稱五年兄。翰林子墨主人卿。
浣溪沙
作者：蘇軾
朝代：宋

旋抹紅妝看使君。三三五五棘籬門。相挨踏破蒨羅裙。老幼扶攜收麥社，烏鳶翔舞賽神村。道逢醉叟臥黃昏。
浣溪沙
作者：蘇軾
朝代：宋

桃李溪邊駐畫輪。鷓鴣聲裡倒清尊。夕陽雖好近黃昏。香在衣裳妝在臂，水連芳草月連雲。幾時歸去不銷魂。
浣溪沙
作者：蘇軾
朝代：宋

炙手無人傍屋頭。蕭蕭晚雨脫梧楸。誰憐季子敞貂裘。顧我已無當世望，似君須向古人求。歲寒松柏肯驚秋。
浣溪沙
作者：蘇軾
朝代：宋

照日深紅暖見魚。連溪綠暗晚藏烏。黃童白叟聚睢盱。糜鹿逢人雖未慣，猿揉聞鼓不須呼。歸家說與採桑姑。
浣溪沙
作者：蘇軾
朝代：宋

珠檜絲杉冷欲霜。山城歌舞助淒涼。且餐山色飲湖光。共挽朱幡留半日，強揉青蕊作重陽。不知明日為誰黃。
浣溪沙
作者：蘇軾
朝代：宋

畫隼橫江喜再遊。老魚跳檻識清謳。流年未肯付東流。黃菊籬邊無悵望，白雲鄉裡有溫柔。挽回霜鬢莫教休。
浣溪沙
作者：蘇軾
朝代：宋

白雪清詞出坐間。愛君才器兩俱全。異鄉風景卻依然。可恨相逢能幾日，不知重會是何年。茱萸仔細更重看。
浣溪沙
作者：蘇軾
朝代：宋

簌簌衣巾落棗花。村南村北響繰車。牛衣古柳賣黃瓜。酒困路長惟欲睡，日高人渴漫思茶。敲門試問野人家。
浣溪沙
作者：蘇軾
朝代：宋

細雨斜風作曉寒。淡煙疏柳媚晴灘。入淮清洛漸漫漫。雪沫乳花浮午盞，蓼茸蒿筍試春盤。人間有味是清歡。
浣溪沙
作者：蘇軾
朝代：宋

縹緲危樓紫翠間。良辰樂事古難全。感時懷舊獨悽然。璧月瓊枝空夜夜，菊花人貌自年年。不知來歲與誰看。
浣溪沙
作者：蘇軾
朝代：宋

縹緲紅妝照淺溪。薄雲疏雨不成泥。送君何處古臺西。廢沼夜來秋水滿，茂林深處晚鶯啼。行人腸斷草悽迷。
浣溪沙
作者：蘇軾
朝代：宋

羅襪空飛洛浦塵。錦袍不見謫仙人。攜壺藉草亦天真。玉粉輕黃千歲藥，雪花浮動萬家春。醉歸江路野梅新。
浣溪沙
作者：蘇軾
朝代：宋

芍藥櫻桃兩鬥新。名園高會送芳辰。洛陽初夏廣陵春。紅玉半開菩薩面，丹砂濃點柳枝唇。尊前還有個中人。
浣溪沙
作者：蘇軾
朝代：宋

花滿銀塘水漫流。犀槌玉板奏《涼州》。順風環佩過秦樓。遠漢碧雲輕漠漠，今宵人在鵲橋頭。一聲敲徹絳河秋。
浣溪沙
作者：蘇軾
朝代：宋

菊暗荷枯一夜霜。新苞綠葉照林光。竹籬茅舍出青黃。香霧噀人驚半破，清泉流齒怯初嘗。吳姬三日手猶香。
浣溪沙
作者：蘇軾
朝代：宋

萬頃風濤不記蘇。雪晴江上麥千車。但令人飽我愁無。翠袖倚風縈柳絮，絳唇得酒爛櫻珠。尊前呵手鑷霜須。
浣溪沙
作者：蘇軾
朝代：宋

西塞山邊白鷺飛。散花洲外片帆微。桃花流水鱖魚肥。自庇一身青箬笠，相隨到處綠蓑衣。斜風細雨不須歸。
浣溪沙
作者：蘇軾
朝代：宋

覆塊青青麥未蘇。江南雲葉暗隨車。臨皋煙景世間無。雨腳半收簷斷線，雪林初下瓦疏珠。歸來冰顆亂黏須。
浣溪沙
作者：蘇軾
朝代：宋

軟草平莎過雨新。輕沙走馬路無塵。何時收拾耦耕身。日暖桑麻光似潑，風來蒿艾氣如薰。使君元是此中人。
浣溪沙
作者：蘇軾
朝代：宋

輕汗微微透碧紈。明朝端午浴芳蘭。流香漲膩滿晴川。綵線輕纏紅玉臂，小符斜掛綠雲鬟。佳人相見一千年。
浣溪沙
作者：蘇軾
朝代：宋

道字嬌訛苦未成。未應春閣夢多情。朝來何事綠鬟傾。彩索身輕長趁燕，紅窗睡重不聞鶯。困人天氣近清明。
浣溪沙
作者：蘇軾
朝代：宋

醉夢醺醺曉未蘇。門前轆轆使君車。扶頭一盞怎生無。廢圃寒蔬挑翠羽，小槽春酒凍真珠。清香細細嚼梅須。
浣溪沙
作者：蘇軾
朝代：宋

長記鳴琴子賤堂。朱顏綠髮映垂楊。如今秋鬢數莖霜。聚散交遊如夢寐，升沈閒事莫思量。仲卿終不避桐鄉。
浣溪沙
作者：蘇軾
朝代：宋

門外東風雪灑裾。山頭回首望三吳。不應彈鋏為無魚。上黨從來天下脊，先生元是古之儒。時平不用魯連書。
浣溪沙
作者：蘇軾
朝代：宋

陽羨姑蘇已買田。相逢誰信是前緣。莫教便唱水如天。我作洞霄君作守，白頭相對故依然。西湖知有幾同年。
浣溪沙
作者：蘇軾
朝代：宋

雪裡餐氈例姓蘇。使君載酒為回車。天寒酒色轉頭無。薦士已聞飛鶚表，報恩應不用蛇珠。醉中還許攬桓須。
浣溪沙
作者：蘇軾
朝代：宋

雪頷霜髯不自驚。更將翦採發春榮。羞顏未醉已先赬。莫唱黃雞並白髮，且呼張丈喚殷兄。有人歸去欲卿卿。
浣溪沙
作者：蘇軾
朝代：宋

霜鬢真堪插拒霜。哀弦危柱作《伊涼》。暫時流轉為風光。未遣清尊空北海，莫因《長笛》賦山陽。金釵玉腕瀉鵝黃。
浣溪沙
作者：蘇軾
朝代：宋

風壓輕雲貼水飛。乍晴池館燕爭泥。沈郎多病不勝衣。沙上不聞鴻雁信，竹間時聽鷓鴣啼。此情惟有落花知。
浣溪沙
作者：蘇軾
朝代：宋

風捲珠簾自上鉤。蕭蕭亂葉報新秋。獨攜纖手上高樓。缺月向人舒窈窕，三星當戶照綢繆。香生霧縠見纖柔。
浣溪沙
作者：蘇軾
朝代：宋

麻葉層層苘葉光。誰家煮蠶一村香。隔籬嬌語絡絲娘。垂白杖藜抬醉眼，捋青搗麨軟飢腸。問言豆葉幾時黃。
浪淘沙
作者：蘇軾
朝代：宋

昨日出東城。拭探春情。牆頭紅杏暗如傾。檻內群芳芽未吐，早已回春。綺陌斂香塵。雪霽前村。東君用意不辭辛。料想春光先到處，吹綻梅英。
浰陽早發
作者：蘇軾
朝代：宋

富貴本無定，世人自榮枯。
囂囂好名心，嗟我豈獨無。
不能便退縮，但使進少徐。
我行念西國，已分田園蕪。
南來竟何事，碌碌隨商車。
自進苟無補，乃是懶且愚。
人生重意氣，出處夫豈徒。
永懷江陽叟，種藕春滿湖。
浴日亭
作者：蘇軾
朝代：宋

劍氣崢嶸夜插天，瑞光明滅到黄灣。
坐看暘谷浮金暈，遥想錢塘涌雪山。
已覺蒼凉蘇病骨，更煩沆瀣洗衰顔。
忽驚鳥動行人起，飛上千峰紫翠間。
海上道人傳以神守氣訣
作者：蘇軾
朝代：宋

但向起時作，還於作處收。
蛟龍莫放睡，雷雨直須休。
要會無窮火，嘗觀不盡油。
夜深人散後，惟有一燈留。
海南人不作寒食而以上巳上冢予携一瓢酒尋諸生皆出矣獨老符秀才在因與飲至醉符蓋儋人之安貧守靜者也
作者：蘇軾
朝代：宋

老鴉銜肉紙飛灰，萬里家山安在哉。
蒼耳林中太白過，鹿門山下德公回。
管寧投老終歸去，王式當年本不來。
記取城南上巳日，木棉花落刺桐開。
海會寺清心堂
作者：蘇軾
朝代：宋

南郭子綦初喪我，西來達摩尚求心。
此堂不說有清濁，遊客自觀隨淺深。
兩歲頻爲山水役，一溪長照雪霜侵。
紛紛無補竟何事，慚愧高人閉戶吟。
海棠
作者：蘇軾
朝代：宋

東風嫋嫋泛崇光，香霧空濛月轉廊。
只恐夜深花睡去，故燒高燭照紅妝。
涪州得山胡次子由韵
作者：蘇軾
朝代：宋

終日鎖筠籠，回頭惜翠茸。
誰知聲㗲㗲，亦自意重重。
夜宿煙生浦，朝鳴日上峰。
故巢何足戀，鷹隼豈能容。
淩虛臺
作者：蘇軾
朝代：宋

才高多感激，道直無往還。
不如此臺上，舉酒邀青山。
青山雖云遠，似亦識公顔。
崩騰赴幽賞，披豁露天慳。
落日銜翠壁，暮雲點煙鬟。
浩歌清興發，放意末禮刪。
是時歲云暮，微雪灑袍斑。
吏退迹如掃，賓來勇躋攀。
臺前飛雁過，臺上雕弓彎。
聯翩向空墜，一笑驚塵寰。
淮上早發
作者：蘇軾
朝代：宋

澹月傾雲曉角哀，小風吹水碧鱗開。
此生定向江湖老，默數淮中十往來。
清溪詞
作者：蘇軾
朝代：宋

大江南兮九華西，泛秋浦兮亂清溪。
水渺渺兮山無蹊，路重複兮居者迷。
爛青紅兮粲高低，松十里兮稻千畦。
山無人兮雲朝躋，靄濛濛兮渰凄凄。
嘯林谷兮號水泥，走鼪鼯兮下鳧鷖。
忽孤壘兮隠重堤，杳冥茫兮聞犬雞。
鬰萬瓦兮鳥翼齊，浮軒楹兮飛棋枅。
雁南歸兮寒蜩嘶，弄秋水兮挹玻璃。
朝市合兮雜髦齯，挾簞瓢兮佩鋤犁。
鳥獸散兮相扶携，隠驚雷兮騖長霓。
望翠微兮古招提，掛木杪兮翔雲梯。
若有人兮悵幽棲，石爲門兮雲爲閨。
塊虛堂兮法喜妻，呼猿狙兮子鹿麛。
我欲往兮奉杖藜，獨長嘯兮謝阮嵇。
清遠舟中寄懷賈耘老
作者：蘇軾
朝代：宋

小寒初度梅花嶺，萬壑千巌背人境。
清遠聊爲泛宅行，一夢分明墮鄉井。
覺來滿眼是湖山，鴨綠波摇鳳凰影。
海陵居士無雲梯，歲晚結廬苕水湄。
山腰自懸蒼玉佩，野馬不受黄金羈。
門前車蓋獵獵走，笑倚清流數鬢絲。
汀洲相見春風起，白蘋吹花散烟水。
萬里飄蓬未得歸，目斷滄浪淚如洗。
北雁南來遺素書，苦言大浸沒我廬。
清齋十日不然鼎，曲突往往巢龜魚。
今年玉粒賤如水，青銅欲買囊已虛。
人生百年如寄耳，七十朱顔能有幾。
有子休論賢與愚，倪生枉欲带經鋤。
天南看取東坡叟，可是平生廢讀書。
渚宮
作者：蘇軾
朝代：宋

渚宮寂寞依古郢，楚地荒茫非故基。
二王臺閣已鹵莽，何況遠問縱橫時。
楚王獵罷擊靈鼓，猛士操舟張水嬉。
釣魚不復數魚鱉，大鼎千石烹蛟螭。
當時郢人架宮殿，意思絕妙般與倕。
飛樓百尺照湖水，上有燕趙千蛾眉。
臨風揚揚意自得，長使宋玉作楚辭。
秦兵西來取鐘簴，故宮禾黍秋離離。
千年壯觀不可復，今之存者蓋已卑。
池空野迥樓閣小，惟有深竹藏狐狸。
臺中絳帳誰復見，臺下野水浮清漪。
綠窗朱戶春晝閉，想見深屋彈朱絲。
腐儒亦解愛聲色，何用白首談孔姬。
沙泉半涸草堂在，破窗無紙風颸颸。
陳公蹤迹最未遠，七瑞寥落今何之。
百年人事知幾變，直恐荒廢成空陂。
誰能爲我訪遺迹，草間應有湘東碑。
減字木蘭花
作者：蘇軾
朝代：宋

天台舊路。應恨劉郎來又去。別酒頻傾。忍聽《陽關》第四聲。劉郎未老。懷戀仙鄉重得到。只恐因循。不見如今勸酒人。
減字木蘭花
作者：蘇軾
朝代：宋

天然宅院。賽了千千並萬萬。說與賢知。表德元來是勝之。今來十四。海里猴兒奴子是。要賭休痴。六雙骰兒六點兒。
減字木蘭花
作者：蘇軾
朝代：宋

天真雅麗。容態溫柔心性慧。響亮歌喉。遏住行雲翠不收。妙詞佳曲。囀出新聲能斷續。重客多情。滿勸金卮玉手擎。
減字木蘭花
作者：蘇軾
朝代：宋

嬌多媚。體柳輕盈千萬態。殢主尤賓。斂黛含嚬喜又嗔。徐君樂飲。笑謔從伊情意恁。臉嫩敷紅。花倚朱闌裹住風。
減字木蘭花
作者：蘇軾
朝代：宋

惟熊佳夢。釋氏老君親抱送。壯氣橫秋。未滿三朝已食牛。犀錢玉果。利市平分沾四坐。多謝無功。此事如何到得儂。
減字木蘭花
作者：蘇軾
朝代：宋

憑誰妙筆。橫掃素縑三百尺。天下應無。此是錢塘湖上圖。一般奇絕。雲淡天高秋夜月。費盡丹青。只這些兒畫不成。
減字木蘭花
作者：蘇軾
朝代：宋

春光亭下。流水如今何在也。歲月如梭。白首相看擬奈何。故人重見。世事年來千萬變。官況闌珊。慚愧青松守歲寒。
減字木蘭花
作者：蘇軾
朝代：宋

春庭月午。搖盪香醪光欲舞。步轉迥廊。半落梅花婉娩香。輕雲薄霧。總是少年行樂處。不似秋光。只與離人照斷腸。
減字木蘭花
作者：蘇軾
朝代：宋

春牛春杖。無限春風來海上。便與春工。染得桃紅似肉紅。春幡春勝。一陣春風吹酒醒。不似天涯。捲起楊花似雪花。
減字木蘭花
作者：蘇軾
朝代：宋

曉來風細。不會鵲聲來報喜。卻羨寒梅。先覺春風一夜來。香箋一紙。寫盡迴文機上意。欲卷重開。讀遍千回與萬回。
減字木蘭花
作者：蘇軾
朝代：宋

柔和性氣。雅稱佳名呼懿懿。解舞能謳。絕妙年中有品流。眉長眼細。淡淡梳妝新綰髻。懊惱風情。春著花枝百態生。
減字木蘭花
作者：蘇軾
朝代：宋

江南遊女。問我何年歸得去。雨細風微。雨足如霜挽紵衣。江亭夜語。喜見京華新樣舞。蓮步輕飛。遷客今朝始是歸。
減字木蘭花
作者：蘇軾
朝代：宋

海南奇寶。鑄出團團如栲栳。曾到崑崙。乞得山頭玉女盆。絳州王老。百歲痴頑推不倒。海口如門。一派黃流已電奔。
減字木蘭花
作者：蘇軾
朝代：宋

玉房金蕊。宜在玉人纖手裡。淡月朦朧。更有微微弄袖風。溫香熟美。醉慢雲鬟垂兩耳。多謝春工。不是花紅是玉紅。
減字木蘭花
作者：蘇軾
朝代：宋

玉觴無味。中有佳人千點淚。學道忘憂。一念還成不自由。如今未見。歸去東園花似霰。一語相開。匹似當初本不來。
減字木蘭花
作者：蘇軾
朝代：宋

琵琶絕藝。年紀都來十一二。撥弄麼弦。未解將心指下傳。主人瞋小。欲向東風先醉倒。已屬君家。且更從容等待他。
減字木蘭花
作者：蘇軾
朝代：宋

神閒意定。萬籟收聲天地靜。玉指冰弦。未動宮商意已傳。悲風流水。寫處寥寥千古意。歸去無眠。一夜餘音在耳邊。
減字木蘭花
作者：蘇軾
朝代：宋

空床響琢。花上春禽冰上雹。醉夢尊前。驚起湖風入坐寒。轉關鑊索。春水流弦霜入撥。月墮更闌。更請宮高奏獨彈。
減字木蘭花
作者：蘇軾
朝代：宋

賢哉令尹。三仕已之無喜慍。我獨何人。猶把虛名玷搢紳。不如歸去。二頃良田無覓處。歸去來兮。待有良田是幾時。
減字木蘭花
作者：蘇軾
朝代：宋

迴風落景。散亂東牆疏竹影。滿坐清微。入袖寒泉不溼衣。夢迴酒醒。百尺飛瀾鳴碧井。雪灑冰麾。散落佳人白玉肌。
減字木蘭花
作者：蘇軾
朝代：宋

鄭莊好客。容我尊前先墮幘。落筆生風。籍籍聲名不負公。高山白早。瑩骨冰膚那解老。從此南徐。良夜清風月滿湖。
減字木蘭花
作者：蘇軾
朝代：宋

銀錚旋品。不用纏頭千尺錦。妙思如泉。一洗閒愁十五年。為公少止。起舞屬公《公莫》起。風裡銀山。擺撼魚龍我自閒。
減字木蘭花
作者：蘇軾
朝代：宋

閩溪珍獻。過海雲帆來似箭。玉座金盤。不貢奇葩四百年。輕紅釀白。雅稱佳人纖手擘。骨細肌香。恰是當年十八娘。
減字木蘭花
作者：蘇軾
朝代：宋

雙鬟綠墜。嬌眼橫波眉黛翠。妙舞蹁躚。掌上身輕意態妍。曲窮力困。笑倚人旁香喘噴。老大逢歡。昏眼猶能仔細看。
減字木蘭花
作者：蘇軾
朝代：宋

雙龍對起。白甲蒼髯煙雨裡。疏影微香。下有幽人晝夢長。湖風清軟。雙鵲飛來爭噪晚。翠颭紅輕。時下凌宵百尺英。
減字木蘭花
作者：蘇軾
朝代：宋

雲容皓白。破曉玉英紛似織。風力無端。欲學楊花更耐寒。相如未老。梁苑猶能陪俊少。莫惹閒愁。且折江梅上小樓。
減字木蘭花
作者：蘇軾
朝代：宋

雲鬟傾倒。醉倚闌干風月好。憑仗相扶。誤入仙家碧玉壺。連天衰草。下走湖南西去道。一舸姑蘇。便逐鴟夷去得無。
減字木蘭花
作者：蘇軾
朝代：宋

鶯初解語。最是一年春好處。微雨如酥。草色遙看近卻無。休辭醉倒。花不看開人易老。莫待春回。顛倒紅英間綠苔。
渝州寄王道矩
作者：蘇軾
朝代：宋

曾聞五月到渝州，水拍長亭砌下流。
惟有夢魂長繚繞，共論唐史更綢繆。
舟經故國歲時改，霜落寒江波浪收。
歸夢不成冬夜永，厭聞船上報更籌。
游浄居寺
作者：蘇軾
朝代：宋

十載遊名山，自製山中衣。
願言畢婚嫁，携手老翠微。
不悟俗緣在，失身蹈危機。
刑名非夙學，陷穽損積威。
遂恐生死隔，永與雲山違。
今日復何日，芒鞋自輕飛。
稽首兩足尊，舉頭雙涕揮。
靈山會未散，八部猶光輝。
願從二聖往，一洗千劫非。
徘徊竹溪月，空翠摇烟霏。
鐘聲自送客，出谷猶依依。
回首吾家山，歲晚將焉歸。
游盧山次韵章傳道
作者：蘇軾
朝代：宋

塵容已似服轅駒，野性猶同縱壑魚。
出入巌巒千仞表，較量筋力十年初。
雖無窈窕驅前馬，還有鴟夷挂後車。
莫笑吟詩淡生活，當令阿買爲君書。
游羅浮山一首示兒子過
作者：蘇軾
朝代：宋

人間有此白玉京，羅浮見日雞一鳴。
南樓未必齊日觀，鬰儀自欲朝朱明。
東坡之師抱朴老，真契久已交前生。
玉堂金馬久流落，寸田尺宅今誰耕。
道華亦嘗啖一棗，契虛正欲仇三彭。
鐵橋石柱連空橫，杖藜欲趁飛猱輕。
雲溪夜逢瘖虎伏，斗壇晝出銅龍獰。
小兒少年有奇志，中宵起坐存黄庭。
近者戲作凌雲賦，筆勢彷彿離騷經。
負書從我盍歸去，羣仙正草新宮銘。
汝應奴隸蔡少霞，我亦季孟山玄卿。
還須略報老同叔，贏糧萬里尋初平。
游靈隠寺得來詩復用前韵
作者：蘇軾
朝代：宋

君不見，錢塘湖，錢王壯觀今已無。
屋堆黄金斗量珠，運盡不勞折簡呼。
四方宦游散其孥，宮闕留與閑人娛。
盛衰哀樂兩須臾，何用多憂心鬰紆。
溪山處處皆可廬，最愛靈隠飛來孤。
喬松百尺蒼髯鬚，擾擾下笑柳與蒲。
高堂會食羅千夫，撞鐘擊鼓喧朝晡。
凝香方丈眠氍毹，絕勝絮被縫海圖。
清風徐來驚睡餘，遂超羲皇傲几蘧。
歸時棲鴉正畢逋，孤煙落日不可摹。
渼陂魚
作者：蘇軾
朝代：宋

霜筠細破爲雙掩，中有長魚如卧劍。
紫荇穿腮氣慘悽，紅鱗照座光磨閃。
携來雖遠鬣尚動，烹不待熟指先染。
坐客相看爲解顔，香粳飽送如填塹。
早歲嘗爲荆渚客，黄魚屢食沙頭店。
濱江易採不復珍，盈尺輒棄無乃僭。
自從西征復何有，欲致南烹嗟久欠。
游鯈瑣細空自腥，亂骨縱橫動遭砭。
故人遠饋何以報，客俎久空驚忽贍。
東道無辭信使頻，西鄰幸有庖虀釅。
湖上夜歸
作者：蘇軾
朝代：宋

我飲不盡器，半酣味尤長。
籃輿湖上歸，春風灑面凉。
行到孤山西，夜色已蒼蒼。
清吟雜夢寐，得句旋已忘。
尚記梨花村，依依聞暗香。
入城定何時，賓客半在亡。
睡眼忽驚矍，繁燈鬧河塘。
市人拍手笑，狀如失林麞。
始悟山野姿，異趣難自强。
人生安爲樂，吾策殊未良。
湯村開運鹽河雨中督役
作者：蘇軾
朝代：宋

居官不任事，蕭散羨長卿。
胡不歸去來，滯留愧淵明。
鹽事星火急，誰能卹農耕。
薨薨曉鼓動，萬指羅溝坑。
天雨助官政，泫然淋衣纓。
人如鴨與豬，投泥相濺驚。
下馬荒堤上，四顧但湖泓。
線路不容足，又與牛羊爭。
歸田雖賤辱，豈失泥中行。
寄語故山友，慎毋厭藜羹。
溪堂留題
作者：蘇軾
朝代：宋

三徑縈回草樹蒙，忽驚初日上千峰。
平湖種稻如西蜀，高閣連雲似渚宮。
殘雪照山光耿耿，輕冰籠水暗溶溶。
溪邊野鶴衝人起，飛入南山第幾重。
溪陰堂
作者：蘇軾
朝代：宋

白水滿時雙鷺下，綠槐高處一蟬吟。
酒醒門外三竿日，卧看溪南十畝陰。
滕縣時同年西園
作者：蘇軾
朝代：宋

人皆種榆柳，坐待十畝陰。
我獨種松柏，守此一片心。
君看閭里間，盛衰日駸駸。
種木不種德，聚散如飛禽。
老時吾不識，用意一何深。
知人得數士，重義忘千金。
西園手所開，珍木來千岑。
養此霜雪根，遲彼鸞鳳吟。
池塘得流水，龜魚自浮沈。
幽桂日夜長，白花亂青衿。
豈獨蕃草木，子孫已成林。
拱把不知數，會當出千尋。
樊侯種梓漆，壽張富華簪。
我作西園詩，以爲里人箴。
滕達道挽詞二首·其一
作者：蘇軾
朝代：宋

先帝知公早，虛懷第一人。
至今詩禮將，獨數武宣臣。
材大雖難用，時來亦少信。
高平風烈在，威敏典刑新。
空試乘邊策，寧留相漢身。
淒涼舊部曲，淚濕冢前麟。
滕達道挽詞二首·其二
作者：蘇軾
朝代：宋

雲夢連江雨，樊山落木秋。
公方占賈鵩，我正買龔牛。
共有江湖樂，俱懷畎畝憂。
荆溪欲歸老，浮玉偶同遊。
骯髒儀刑在，驚呼歲月遒。
回頭雜歌哭，挽語不成謳。
滿庭芳
作者：蘇軾
朝代：宋

三十三年，今誰存者，算只君與長江。凜然蒼檜，霜幹苦難雙。聞道司州古縣，云溪上、竹塢松窗。江南岸，不因送子，寧肯過吾邦。摐摐。疏雨過，風林舞破，煙蓋雲幢。願持此邀君，一飲空缸。居士先生老矣，真夢裡、相對殘釭。歌舞斷，行人未起，船鼓已逄逄。
滿庭芳
作者：蘇軾
朝代：宋

三十三年，飄流江海，萬里煙浪雲帆。故人驚怪，憔悴老青衫。我自疏狂異趣，君何事、奔走塵凡。流年盡，窮途坐守，船尾凍相銜。巉巉。淮浦外，層樓翠壁，古寺空巖。步攜手林間，笑挽ホホ。莫上孤峰盡處，縈望眼、雲海相攙。家何在，因君問我，歸夢繞松杉。
滿庭芳
作者：蘇軾
朝代：宋

歸去來兮，吾歸何處，萬里家在岷峨。百年強半，來日苦無多。坐見黃州再閏，兒童盡、楚語吳歌。山中友，雞豚社酒，相勸老東坡。云何。當此去，人生底事，來往如梭。待閒看，秋風洛水清波。好在堂前細柳，應念我、莫翦柔柯。仍傳語，江南父老，時與曬漁蓑。
滿庭芳
作者：蘇軾
朝代：宋

歸去來兮，清溪無底，上有千仞嵯峨。畫樓東畔，天遠夕陽多。老去君恩未報，空回首、彈鋏悲歌。船頭轉，長風萬里，歸馬駐平坡。無何。何處有，銀潢盡處，天女停梭。問何事人間，久戲風波。顧謂同來稚子，應爛汝、腰下長柯。青衫破，群仙笑我，千縷掛煙蓑。
滿庭芳
作者：蘇軾
朝代：宋

蝸角虛名，蠅頭微利，算來著甚乾忙。事皆前定，誰弱又誰強。且趁閒身未老，盡放我、些子疏狂。百年裡，渾教是醉，三萬六千場。思量。能幾許，憂愁風雨，一半相妨。又何須，抵死說短論長。幸對清風皓月，苔茵展、雲幕高張。江南好，千鍾美酒，一曲《滿庭芳》。
滿庭芳
作者：蘇軾
朝代：宋

香靉雕盤，寒生冰箸，畫堂別是風光。主人情重，開宴出紅妝。膩玉圓搓素頸，藕絲嫩、新織仙裳。雙歌罷，虛簷轉月，餘韻尚悠揚。人間，何處有，司空見慣，應謂尋常。坐中有狂客，惱亂愁腸。報道金釵墜也，十指露、春筍纖長。親曾見，全勝宋玉，想像賦高唐。
滿江紅
作者：蘇軾
朝代：宋

天豈無情，天也解、多情留客。春向暖、朝來底事，尚飄輕雪。君過春來紆組綬，我應歸去耽泉石。恐異時、杯酒忽相思，雲山隔。浮世事，俱難必。人縱健，頭應白。何辭更一醉，此歡難覓。欲向佳人訴離恨，淚珠先已凝雙睫。但莫遣、新燕卻來時，音書絕。
滿江紅
作者：蘇軾
朝代：宋

清穎東流，愁目斷、孤帆明滅。宦遊處、青山白浪，萬重千疊。孤負當年林下意，對床夜雨聽蕭瑟。恨此生、長向別離中，添華髮。一尊酒，黃河側。無限事，從頭說。相看恍如昨，許多年月。衣上舊痕餘苦淚，眉間喜氣添黃色。便與君、池上覓殘春，花如雪。
漁家傲
作者：蘇軾
朝代：宋

一曲《陽關》情幾許。知君欲向秦川去。白馬皂貂留不住。回首處。孤城不見天霖霧。到日長安花似雨。故關楊柳初飛絮。漸見靴刀迎夾路。誰得似。風流膝上王文度。
漁家傲
作者：蘇軾
朝代：宋

些小白鬚何用染。幾人得見星星點。作郡浮光雖似箭。君莫厭。也應勝我三年貶。我欲自嗟還不敢。向來三郡寧非忝。婚嫁事稀年冉冉。知有漸。千鈞重擔從頭減。
漁家傲
作者：蘇軾
朝代：宋

千古龍蟠並虎踞。從公一吊興亡處。渺渺斜風吹細雨。芳草渡。江南父老留公住。公駕飛車凌彩霧。紅鸞驂乘青鸞馭。卻訝此洲名白鷺。非吾侶。翩然欲下還飛去。
漁家傲
作者：蘇軾
朝代：宋

皎皎牽牛河漢女。盈盈臨水無由語。望斷碧雲空日暮。無尋處。夢迴芳草生春浦。鳥散餘花紛似雨。汀洲蘋老香風度。明月多情來照戶。但攬取。清光長送人歸去。
漁家傲
作者：蘇軾
朝代：宋

臨水縱橫回晚鞚。歸來轉覺情懷動。梅笛煙中聞幾弄。秋陰重。西山雪淡雲凝凍。美酒一杯誰與共。尊前舞雪狂歌送。腰跨金魚旌旆擁。將何用。只堪妝點浮生夢。
漁家傲
作者：蘇軾
朝代：宋

送客歸來燈火盡。西樓淡月涼生暈。明日潮來無定準。潮來穩。舟橫渡口重城近。江水似知孤客恨。南風為解佳人慍。莫學時流輕久困。頻寄問。錢塘江上須忠信。
漢水
作者：蘇軾
朝代：宋

捨棹忽逾月，沙塵困遠行。
襄陽逢漢水，偶似蜀江清。
蜀江固浩蕩，中有蛟與鯨。
漢水亦云廣，欲涉安敢輕。
文王化南國，遊女儼如卿。
洲中浣紗子，環珮鏘鏘鳴。
古風隨世變，寒水空泠泠。
過之不敢慢，佇立整冠纓。
潁大夫廟
作者：蘇軾
朝代：宋

人情難强回，天性可微感。
世人爭曲直，苦語費摇撼。
大夫言何柔，暴主意自慘。
荒祠傍孤冢，古隧有殘坎。
千年惟茅焦，世亦貴其膽。
不解此微言，脫衣徒勇敢。
潁州初別子由二首·其一
作者：蘇軾
朝代：宋

征帆掛西風，別淚滴清潁。
留連知無益，惜此須臾景。
我生三度別，此別尤酸冷。
念子似先君，木訥剛且靜。
寡辭真吉人，介石乃機警。
至今天下士，去莫如子猛。
嗟我久病狂，意行無坎井。
有如醉且墜，幸未傷輒醒。
從今得閑暇，默坐消日永。
作詩解子憂，持用日三省。
潁州初別子由二首·其二
作者：蘇軾
朝代：宋

近別不改容，遠別涕霑胸。
咫尺不相見，實與千里同。
人生無離別，誰知恩愛重。
始我來宛丘，牽衣舞兒童。
便知有此恨，留我過秋風。
秋風亦已過，別恨終無窮。
問我何年歸，我言歲在東。
離合既循環，憂喜迭相攻。
語此長太息，我生如飛蓬。
多憂髮早白，不見六一翁。
潘推官母李氏挽詞
作者：蘇軾
朝代：宋

南浦淒涼老逐臣，東坡還往盡幽人。
杯盤慣作陶家客，絃誦嘗叨孟母鄰。
尚有升堂他日約，豈知負土一阡新。
今年我欲江湖去，暮雨連山宰樹春。
潤州甘露寺彈箏
作者：蘇軾
朝代：宋

多景樓上彈神曲，欲斷哀弦再三促。
江妃出聽霧雨愁，白浪翻空動浮玉。
喚取吾家雙鳳槽，遣作三峽孤猿號。
與君合奏芳春調，啄木飛來霜樹杪。
潮中觀月
作者：蘇軾
朝代：宋

璃玻千頃照神州，此夕人間別是秋。
地與樓臺相上下，天隨星斗共沉浮。
一塵不向山中住，萬象都從物外求。
醉吸清華遊碧落，更於何處覓瀛洲。
澄邁驛通潮閣二首·其一
作者：蘇軾
朝代：宋

倦客愁聞歸路遥，眼明飛閣俯長橋。
貪看白鷺橫秋浦，不覺青林沒晚潮。
澄邁驛通潮閣二首·其二
作者：蘇軾
朝代：宋

餘生欲老海南村，帝遣巫陽招我魂。
杳杳天低鶻沒處，青山一髮是中原。
濠州七絕·四望亭
作者：蘇軾
朝代：宋

頹垣破礎沒柴荆，故老猶言短李亭。
敢請使君重起廢，落霞孤鶩換新銘。
濠州七絕·塗山
作者：蘇軾
朝代：宋

川鎖支祁水尚渾，地理汪罔骨應存。
樵蘇已入黄能廟，烏鵲猶朝禹會村。
濠州七絕·彭祖廟
作者：蘇軾
朝代：宋

跨歷商周看盛衰，欲將齒髮鬬蛇龜。
空餐雲母連山盡，不見蟠桃著子時。
濠州七絕·浮山洞
作者：蘇軾
朝代：宋

人言洞府是鰲宮，升降隨波與海通。
共坐船中那得見，乾坤浮水水浮空。
濠州七絕·虞姬墓
作者：蘇軾
朝代：宋

帳下佳人拭淚痕，門前壯士氣如雲。
倉黄不負君王意，只有虞姬與鄭君。
濠州七絕·觀魚臺
作者：蘇軾
朝代：宋

欲將同異較錙銖，肝膽猶能楚越如。
若信萬殊歸一理，子今知我我知魚。
濠州七絕·逍遥臺
作者：蘇軾
朝代：宋

常怪劉伶死便埋，豈伊忘死未忘骸。
烏鳶奪得與螻蟻，誰信先生無此懷。
無錫道中賦水車
作者：蘇軾
朝代：宋

翻翻聯聯銜尾鴉，犖犖确确蛻骨蛇。
分疇翠浪走雲陣，刺水綠鍼抽稻芽。
洞庭五月欲飛沙，鼉鳴窟中如打衙。
天公不見老翁泣，喚取阿香推雷車。
無題
作者：蘇軾
朝代：宋

六秩行當啟，區中緣更疏。
不貪爲我寶，安步當君車。
故國多喬木，先人有敝廬。
誓將閑散好，不著一行書。
無題
作者：蘇軾
朝代：宋

簾卷窗穿戶不扃，隙塵風葉任縱橫。
幽人睡足誰呼覺，敧枕牀前有月明。
無題七絕一首
作者：蘇軾
朝代：宋

春風寂寂夜寥寥，一望蒼苔雪影遥。
何處幽香飛幾片，只宜月色带花飄。
熙寧中軾通守此郡除夜直都廳囚繫皆滿日暮不得返舍因題一詩於壁今二十年矣衰病之餘復忝郡寄再經除夜庭事蕭然三圄皆空蓋同僚之力非拙朽所致因和前篇呈公濟子侔二通守·今詩
作者：蘇軾
朝代：宋

山川不改舊，歲月逝不留。
百年一俯仰，五勝更王囚。
同僚比岑范，德業前人羞。
坐令老鈍守，嘯諾獲少休。
却思二十年，出處非人謀。
齒髮付天公，缺壞不可修。
熙寧中軾通守此郡除夜直都廳囚繫皆滿日暮不得返舍因題一詩於壁今二十年矣衰病之餘復忝郡寄再經除夜庭事蕭然三圄皆空蓋同僚之力非拙朽所致因和前篇呈公濟子侔二通守·前詩
作者：蘇軾
朝代：宋

除日當早歸，官事乃見留。
執筆對之泣，哀此繫中囚。
小人營餱糧，墮網不知羞。
我亦戀薄祿，因循失歸休。
不須論賢愚，均是爲食謀。
誰能暫縱遣，閔默愧前修。
燈花一首贈王十六
作者：蘇軾
朝代：宋

金粟釵頭次第多，起看缺月带斜河。
懸知瑞草橋邊夜，笑指燈花說老坡。
牛口見月
作者：蘇軾
朝代：宋

掩窗寂已睡，月脚垂孤光。
披衣起周覽，飛露灑我裳。
山川同一色，浩若涉大荒。
幽懷耿不寐，四顧獨徬徨。
忽憶丙申年，京邑大雨霶。
蔡河中夜决，橫浸國南方。
車馬無復見，紛紛操栰郎。
新秋忽已晴，九陌尚汪洋。
龍津觀夜市，燈火亦煌煌。
新月皎如晝，疏星弄寒芒。
不知京國喧，謂是江湖鄉。
今來牛口渚，見月重淒涼。
却思舊遊處，滿陌沙塵黄。
牡丹
作者：蘇軾
朝代：宋

小檻徘徊日自斜，只愁春盡委泥沙。
丹青欲寫傾城色，世上今無楊子華。
牡丹和韵
作者：蘇軾
朝代：宋

光風爲花好，奕奕弄清溫。
撩理鶑情趣，留連蝶夢魂。
飲酣浮倒暈，舞倦怯新翻。
水竹傍□意，明紅似故園。
犍爲王氏書樓
作者：蘇軾
朝代：宋

樹林幽翠滿山谷，樓觀突兀起江濱。
云是昔人藏書處，磊落萬卷今生塵。
江邊日出紅霧散，綺窗畫閣青氛氳。
山猿悲嘯谷泉響，野鳥嘐戛巌花春。
借問主人今何在，被甲遠戍長苦辛。
先登搏戰事斬級，區區何者爲三墳。
書生古亦有戰陣，葛巾羽扇揮三軍。
古人不見悲世俗，回首蒼山空白雲。
狄詠石屏
作者：蘇軾
朝代：宋

霏霏點輕素，渺渺開重陰。
風花亂紫翠，雪外有烟林。
雪近勢方壯，林遠意殊深。
會有無事人，支頤識此心。
狄韶州煮蔓菁蘆菔羹
作者：蘇軾
朝代：宋

我昔在田間，寒庖有珍烹。
常支折脚鼎，自煮花蔓菁。
中年失此味，想像如隔生。
誰知南岳老，解作東坡羹。
中有蘆菔根，尚含曉露清。
勿語貴公子，從渠嗜羶腥。
獨覺
作者：蘇軾
朝代：宋

瘴霧三年恬不怪，反畏北風生體疥。
朝來縮頸似寒鴉，焰火生薪聊一快。
紅波翻屋春風起，先生默坐春風裏。
浮空眼纈散雲霞，無數心花發桃李。
翛然獨覺午窗明，欲覺猶聞醉鼾聲。
回首向來蕭瑟處，也無風雨也無晴。
獨遊富陽普照寺
作者：蘇軾
朝代：宋

富春真古邑，此寺亦唐餘。
鶴老依喬木，龍歸護賜書。
連筒春水遠，出谷晚鐘疏。
欲繼江潮韵，何人爲起予。
獨酌試藥玉滑盞有懷諸君子明日望夜月庭佳景不可失作詩招之
作者：蘇軾
朝代：宋

鎔鉛煮白石，作玉真自欺。
琢削爲酒杯，規摹定州瓷。
荷心雖淺狹，鏡面良渺瀰。
持此壽佳客，到手不容辭。
曹侯天下平，定國豈其師。
一飲至數石，溫克頗似之。
風流越王孫，詩酒屢出奇。
喜我有此客，玉杯不徒施。
請君詰歐陳，問疾來何遲。
呼兒掃月榭，扶病良及時。
獲鬼章二十韵
作者：蘇軾
朝代：宋

青唐有逋寇，白首已窮妖。
竊據臨洮郡，潛通講渚橋。
廟謀周召虎，邊帥漢班超。
堅壘千兵破，連航一炬燒。
擒姦從窟穴，奏捷上烟霄。
詭異人圖像，歡娛路載謠。
干誅非一事，伐叛自先朝。
取道經陵寢，前期告廟祧。
西來聞幾日，面縛見今朝。
二聖臨雲陛，千官溢海潮。
載囚車轣轆，失主馬蕭條。
橫拜如蹲犬，胡裝尚衣貂。
理卿辭具服，譯長舌初調。
緩死恩殊厚，求生尾屢摇。
慈仁逢太母，寬厚戴唐堯。
赤手真擒虎，和羹未賜梟。
藁街虛授首，東市偶全腰。
困獸何須殺，遺雛或可招。
威聲西振夏，武節北通遼。
帝道有强弱，天時或長消。
羌情防報復，軍勝忌矜驕。
慎重關西將，奇功勿再要。
獻壽戲作
作者：蘇軾
朝代：宋

終須跨箇玉麒麟，方丈蓬萊走一巡。
敢獻些兒長壽物，蟠桃核裏有雙仁。
玉堂栽花周正孺有詩次韵
作者：蘇軾
朝代：宋

故山桃李半荒榛，粗報君恩便乞身。
竹簟暑風招我老，玉堂花蕊爲誰春。
纖纖翠蔓詩催發，皎皎霜葩髮鬬新。
只有來禽青李帖，他年留與學書人。
玉盤盂·其一
作者：蘇軾
朝代：宋

雜花狼藉占春餘，芍藥開時掃地無。
兩寺粧成寶瓔珞，一枝爭看玉盤盂。
佳名會作新翻曲，絕品難逢舊畫圖。
從此定知年穀熟，姑山親見雪肌膚。
玉盤盂·其二
作者：蘇軾
朝代：宋

花不能言意可知，令君痛飲更無疑。
但持白酒勸嘉客，直待瓊舟覆玉彝。
負郭相君初擇地，看羊屬國首吟詩。
吾家豈與花相厚，更問殘芳有幾枝。
王中甫哀辭
作者：蘇軾
朝代：宋

生芻不獨比前人，束藁端能廢謝鯤。
子達想無身後念，吾衰不復夢中論。
已知毅豹爲均死，未識荆凡定孰存。
堪笑東坡癡鈍老，區區猶記刻舟痕。
王仲至侍郎見惠稚栝種之禮曹北垣下今百餘日矣蔚然有生意喜而作詩
作者：蘇軾
朝代：宋

翠栝東南美，近生神岳陰。
惜哉不可致，霜根絡雲岑。
仙風振高標，香實隕平林。
偶隨樗櫟生，不爲樵牧侵。
忽驚黄茅嶺，稍出青玉針。
好事雖力取，王城少知音。
豈無換鵝手，但知覓來禽。
高懷獨夫子，一見捐橐金。
得之喜不寐，贈我意殊深。
公堂開後閣，凡木愧華簪。
栽培一寸根，寄子百年心。
常恐樊籠中，摧我鸞鶴襟。
誰知積雨後，寒芒曉森森。
恨我迫歸老，不見汝十尋。
蒼皮護玉骨，旦暮視古今。
何人風雨夜，卧聽饑龍吟。
王伯敭所藏趙昌花四首·山茶
作者：蘇軾
朝代：宋

蕭蕭南山松，黄葉隕勁風。
誰憐兒女花，散火冰雪中。
能傳歲寒姿，古來惟丘翁。
趙叟得其妙，一洗膠粉空。
掌中調丹砂，染此鶴頂紅。
何須誇落墨，獨賞江南工。
王伯敭所藏趙昌花四首·梅花
作者：蘇軾
朝代：宋

南行度關山，沙水清練練。
行人已愁絕，日暮集微霰。
殷勤小梅花，仿佛吳姬面。
暗香隨我去，回首驚千片。
至今開畫圖，老眼淒欲泫。
幽懷不可寫，歸夢君家倩。
王伯敭所藏趙昌花四首·芙蓉
作者：蘇軾
朝代：宋

清飆已拂林，積水漸收潦。
溪邊野芙蓉，花水相媚好。
坐看池蓮盡，獨伴霜菊槁。
幽姿强一笑，暮景迫摧倒。
凄凉似貧女，嫁晚驚衰早。
誰寫少年容，樵人劍南老。
王伯敭所藏趙昌花四首·黄葵
作者：蘇軾
朝代：宋

弱質困夏永，奇姿蘇曉凉。
低昂黄金杯，照耀初日光。
檀心自成暈，翠葉森有芒。
古來寫生人，妙絕誰似昌。
晨妝與午醉，真態含陰陽。
君看此花枝，中有風露香。
王子直去歲送子由北歸往返百舍今又相逢贛上戲用舊韵作詩留別
作者：蘇軾
朝代：宋

米盡無人典破裘，送行萬里一鄒游。
解舟又欲携君去，歸舍聊須與婦謀。
聞道年來丹伏火，不愁老去雪蒙頭。
剩買山田添鶴口，廟堂新拜富民侯。
王定國自彭城往南都時子由在宋幕求家書僕醉不能作獨以一絕句與之
作者：蘇軾
朝代：宋

王郎西去路漫漫，野店無人霜月寒。
淚盡粉箋書不得，憑君送與卯君看。
王復秀才所居雙檜二首·其一
作者：蘇軾
朝代：宋

吳王池館遍重城，閑草幽花不記名。
青蓋一歸無覓處，只留雙檜待昇平。
王復秀才所居雙檜二首·其二
作者：蘇軾
朝代：宋

凜然相對敢相欺，直幹凌空未要奇。
根到九泉無曲處，世間惟有蟄龍知。
王文玉挽詞
作者：蘇軾
朝代：宋

才名誰似廣文寒，月斧雲斤琢肺肝。
玄晏一生多卧病，子雲三世不遷官。
幽蘭空覺香風在，宿草何曾淚葉乾。
猶喜諸郎有曹志，文章還復富波瀾。
王晉卿作烟江疊嶂圖僕賦詩十四韵晉卿和之語特奇麗因復次韵不獨紀其詩畫之美亦爲道其出處契闊之故而終之以不忘在莒之戒亦朋友忠愛之義也
作者：蘇軾
朝代：宋

山中舉頭望日邊，長安不見空雲烟。
歸來長安望山上，時移事改應潸然。
管絃去盡賓客散，惟有馬埒編金泉。
渥洼故自千里足，要飽風雪輕山川。
屈居華屋啗棗脯，十年俯仰龍旂前。
却因瘦病出奇骨，鹽車之厄寧非天。
風流文采磨不盡，水墨自與詩爭妍。
畫山何必山中人，田歌自古非知田。
鄭虔三絕君有二，筆勢挽回三百年。
欲將巌谷亂窈窕，眉峰修嫮誇連娟。
人間何有春一夢，此身將老蠶三眠。
山中幽絕不可久，要作平地家居仙。
能令水石長在眼，非君好我當誰緣。
願君終不忘在莒，樂時更賦囚山篇。
王晉卿得破墨三昧又嘗聞祖師第一義故畫邢和璞房次律論前生圖以寄其高趣東坡居士既作破琴詩以記異夢矣復說偈云
作者：蘇軾
朝代：宋

前夢後夢真是一，彼幻此幻非有二。
正好長松水石間，更憶前生後生事。
王晉卿所藏著色山二首·其一
作者：蘇軾
朝代：宋

縹緲營丘水墨仙，浮空出沒有無間。
邇來一變風流盡，誰見將軍著色山。
王晉卿所藏著色山二首·其二
作者：蘇軾
朝代：宋

犖確何人似退之，意行無路欲從誰。
宿雲解駮晨光漏，獨見山紅澗碧時。
王晉卿示詩欲奪海石錢穆父王仲至蔣穎叔皆次韵穆至二公以爲不可許獨穎叔不然今日穎叔見訪親睹此石之妙遂悔前語僕以爲晉卿豈可終閉不予者若能以韓幹二散馬易之者蓋可許也復次前韵
作者：蘇軾
朝代：宋

相如有家山，縹緲在眉綠。
誰云千里遠，寄此一顰足。
平生錦繡腸，早歲藜莧腹。
從教四壁空，未遣兩峰蹙。
吾今況衰病，義不忘樵牧。
逝將仇池石，歸泝岷山瀆。
守子不貪寶，完我無瑕玉。
故人詩相戒，妙語予所伏。
一篇獨異論，三占從兩卜。
君家畫可數，天驥紛相逐。
風騣掠原野，電尾捎澗谷。
君如許相易，是亦我所欲。
今朝安西守，來聽陽關曲。
勸我留此峰，他日來不速。
王氏生日致語口號
作者：蘇軾
朝代：宋

羅浮山下已三春，松筍穿階晝掩門。
太白猶逃水仙洞，紫簫來問玉華君。
天容水色聊同夜，髮澤膚光自鑑人。
萬戶春風爲子壽，坐看滄海起揚塵。
王莽
作者：蘇軾
朝代：宋

漢家殊未識經綸，入手功名事事新。
百尺穿成連夜井，千金購得解飛人。
王鄭州挽詞
作者：蘇軾
朝代：宋

羨君華髮起琳宮，右輔初還鼓角雄。
千里農桑歌子産，一時冠蓋慕蕭嵩。
那知聚散舂糧外，便有悲歡過隙中。
京兆同僚幾人在，猶思對案筆生風。
王鞏屢約重九見訪既而不至以詩送將官梁交且見寄次韵答之交頗文雅不類武人家有侍者甚惠麗
作者：蘇軾
朝代：宋

知君月下見傾城，破恨懸知酒有兵。
老守亡何惟日飲，將軍競病自詩鳴。
花枝不共秋敧帽，筆陣空來夜斫營。
愛惜微官將底用，他年只好寫銘旌。
王鞏清虛堂
作者：蘇軾
朝代：宋

清虛堂裏王居士，閉眼觀心如止水。
水中照見萬象空，敢問堂中誰隠几。
吳興太守老且病，堆案滿前長渴睡。
願君勿笑反自觀，夢幻去來殊未已。
長疑安石恐不免，未信犀首終無事。
勿將一念住清虛，居士與我蓋同耳。
王頤赴建州錢監求詩及草書
作者：蘇軾
朝代：宋

我昔識子自武功，寒廳夜語樽酒同。
酒闌燭盡語不盡，倦僕立寐僵屏風。
丁寧勸學不死訣，自言親受方瞳翁。
嗟予聞道不早悟，醉夢顛倒隨盲聾。
邇來憂患苦摧剝，意思蕭索如霜蓬。
羨君顔色愈少壯，外慕漸少由中充。
河車挽水灌腦黑，丹砂伏火入頰紅。
大梁相逢又東去，但道何日辭樊籠。
未能便乞勾漏令，官曹似是錫與銅。
留詩河上慰離別，草書未暇緣匆匆。
王齊萬秀才寓居武昌縣劉郎洑正與伍洲相對伍子胥奔吳所從渡江也
作者：蘇軾
朝代：宋

君家稻田冠西蜀，搗玉揚珠三萬斛。
塞江流柹起書樓，碧瓦朱欄照山谷。
傾家取樂不論命，散盡黄金如轉燭。
惟餘舊書一百車，方舟載入荆江曲。
江上青山亦何有，伍洲遥望劉郎藪。
明朝寒食當過君，請殺耕牛壓私酒。
與君飲酒細論文，酒酣訪古江之濆。
仲謀公瑾不須弔，一酹波神英烈君。
琴枕
作者：蘇軾
朝代：宋

清眸作金徽，素齒爲玉軫。
響泉竟何用，金带常苦窘。
斕斑漬珠璫，宛轉堆雲鬒。
君若安七絃，應彈卓氏引。
琴枕
作者：蘇軾
朝代：宋

高情閑處任君彈，幽夢來時與子眠。
彭澤漫知琴上趣，邯鄲深得枕中仙。
試尋玉軫拋何處，閑喚香雲在那邊。
平素不須煩按抑，秦娥自解語如絃。
瑞金東明觀
作者：蘇軾
朝代：宋

浮金最好溪南景，古木樓臺畫不成。
天籟遠兼流水韵，雲璈常聽步虛聲。
青鸞白鶴蟠空下，翠草玄芝匝地生。
咫尺仙都隔塵世，門前車馬任縱橫。
瑞鷓鴣
作者：蘇軾
朝代：宋

城頭月落尚啼烏。朱艦紅船早滿湖。鼓吹未容迎五馬，水雲先已漾雙鳧。映山黃帽螭頭舫，夾岸青煙鵲尾爐。老病逢春只思睡，獨求僧榻寄須臾。
瑞鷓鴣
作者：蘇軾
朝代：宋

碧山影裡小紅旗。儂是江南踏浪兒。拍手欲嘲山簡醉，齊聲爭唱《浪婆詞》。西興渡口帆初落，漁浦山頭日未敧。儂欲送潮歌底曲，尊前還唱使君詩。
瓶笙
作者：蘇軾
朝代：宋

孤松吟風細泠泠，獨繭長繅女媧笙。
陋哉石鼎逢彌明，蚯蚓竅作蒼蠅聲。
瓶中宮商自相賡，昭文無虧亦無成。
東坡醉熟呼不醒，但云作勞吾耳鳴。
甘蔗
作者：蘇軾
朝代：宋

老境於吾漸不佳，一生拗性舊秋崖。
笑人煮簀何時熟，生啗青青竹一排。
甘露寺
作者：蘇軾
朝代：宋

江山豈不好，獨遊情易闌。
但有相携人，何必素所歡。
我欲訪甘露，當途無閑官。
二子舊不識，欣然肯聯鞍。
古郡山爲城，層梯轉朱欄。
樓臺斷崖上，地窄天水寬。
一覽吞數州，山長江漫漫。
却望大明寺，惟見煙中竿。
狠石卧庭下，穹窿如伏羱。
緬懷卧龍公，挾策事琱鑽。
一談收猘子，再說走老瞞。
名高有餘想，事往無留觀。
蕭公古鐵鑊，相對空團團。
陂陀受百斛，積雨生微瀾。
泗水逸周鼎，渭城辭漢盤。
山川失故態，怪此能獨完。
僧繇六化人，霓衣掛冰紈。
隠見十二疊，觀者疑夸謾。
破板陸生畫，青猊戲盤跚。
上有二天人，揮手如翔鸞。
筆墨雖欲盡，典型垂不刊。
赫赫贊皇公，英姿凜以寒。
古柏手親種，挺然誰敢干。
枝撐雲峰裂，根入石窟蟠。
薙草得斷碑，斬崖出金棺。
瘞藏豈不牢，見伏理可歎。
四雄皆龍虎，遺迹儼未刓。
方其盛壯時，爭奪肯少安。
廢興屬造物，遷逝誰控摶。
況彼妄庸子，而欲事所難。
古今共一軌，後世徒辛酸。
聊興廣武歎，不待雍門彈。
生日王郎以詩見慶次其韵并寄茶二十一片
作者：蘇軾
朝代：宋

折楊新曲萬人趨，獨和先生于蒍于。
但信櫝藏終自售，豈知碗脫本無橅。
朅從冰叟來游宦，肯伴臞仙亦號儒。
棠棣並爲天下士，芙蓉曾到海邊郛。
不嫌霧谷霾松柏，終恐虹梁荷棟桴。
高論無窮如鋸屑，小詩有味似連珠。
感君生日遥稱壽，祝我餘年老不枯。
未辦報君青玉案，建溪新餠截雲腴。
生日蒙劉景文以古畫松鶴爲壽且貺佳篇次韵爲謝
作者：蘇軾
朝代：宋

問子一室間，寧有千里廓。
塵心洗長松，遠意發孤鶴。
生朝得此壽，死籍疑可落。
微言在參同，妙契藏九籥。
故人有奇趣，逸想寄幽壑。
霜枝謝寒暑，雲翮無前却。
何須構明堂，未羨巢阿閣。
緬懷別時語，復作數日惡。
詩腴固堪餐，字瘦還可愕。
高標忽在眼，清夢了如昨。
君今噲等伍，志與湛輩各。
豈待相願言，方爲不朽託。
子雲老執戟，長孺終主爵。
吾當追松喬，子亦鄙衛霍。
生查子
作者：蘇軾
朝代：宋

三度別君來，此別真遲暮。白盡老髭鬚，明日淮南去。酒罷月隨人，淚溼花如霧。後月逐君還，夢繞湖邊路。
用前韵作雪詩留景文
作者：蘇軾
朝代：宋

萬松嶺上黄千葉，載酒年年踏松雪。
劉郎去後誰復來，花下有人心斷絕。
東齋夜坐搜雪句，兩手龜坼霜鬚折。
無情豈亦畏嘲弄，穿簾入戶吹燈滅。
紛紛兒女爭所似，碧海長鯨君未掣。
朝來雲漢接天流，顧我小詩如點纈。
歐陽趙陳在戶外，急掃中庭鋪木屑。
交游雖似雪柏堅，聚散行作風花瞥。
晴光融作一尺泥，歸有何事真無說。
泥乾路穩放君去，莫倚馬蹄如踣鐵。
用前韵再和孫志舉
作者：蘇軾
朝代：宋

人衆者勝天，天定亦勝人。
鄧通豈不富，郭解安得貧。
驚飛賀厦燕，走散入幕賓。
醉眠中山酒，夢結南柯姻。
寵辱能幾何，悲歡浩無垠。
回視人間世，了無一事真。
灑掃古玉局，香火通帝闉。
我室思無邪，我堂德有鄰。
所至爲鄉里，事賢友其仁。
之子富經術，蔚如井大春。
蜿蟺楚南極，淑氣生此民。
唱高和自寡，非我誰當親。
譬彼嶰谷竹，剪裁待伶倫。
俗學吁可鄙，紙繒配芻銀。
聊將調癡鬼，亦復爭華新。
願子事篤實，浮言掃譫諄。
窮通付造物，得喪理本均。
期子如太倉，會當發陳陳。
用前韵再和許朝奉
作者：蘇軾
朝代：宋

高門元世舊，客路晚追遊。
清絕聞詩語，疏通豈法流。
傳有有衣鉢，斷獄盡春秋。
邂逅陪車馬，尋芳謝朓洲。
淒涼望鄉國，得句仲宣樓。
恨賦投湘水，悲歌祀柳州。
何如五字律，相與一樽留。
更約登塵外，歸時月滿舟。
用前韵再和霍大夫
作者：蘇軾
朝代：宋

文字先生飲，江山清獻遊。
典刑傳父老，樽俎繼風流。
度嶺逢梅雨，還家指麥秋。
自慚鴻雁侶，爭集稻粱洲。
野闊橫雙練，城堅聳百樓。
行看鳳尾詔，却下虎頭州。
君意已吳越，我行無去留。
歸途應食粥，乞米使君舟。
用前韵答西掖諸公見和
作者：蘇軾
朝代：宋

雙猊蟠礎龍纏棟，金井轆轤鳴曉甕。
小殿垂簾白玉鉤，大宛立仗朱絲鞚。
風馭賓天雲雨隔，孤臣忍淚肝腸痛。
羨君意氣風生座，落筆縱橫盤走汞。
上樽日日瀉黄封，賜茗時時開小鳳。
閉門憐我老太玄，給札看君賦雲夢。
金奏不知江海眩，木瓜屢費瑶瓊重。
豈惟蹇步苦追攀，已覺侍史疲奔送。
春還宮柳腰支活，水入御溝鱗甲動。
借君妙語發舂容，顧我風琴不成弄。
用王鞏韵贈其姪震
作者：蘇軾
朝代：宋

衡門老苔蘚，竹柏千兵屯。
開樽邀落日，未對烏鳥言。
清風舉吹籟，散亂書帙翻。
傳呼一何急，人馬從車奔。
貧居少賓客，鄰婦窺籬藩。
牆頭過春酒，綠泛田家盆。
比來伏青蒲，坐捉白獸樽。
王猷修潤色，亦有簿領煩。
朝廷貴二陸，屢聞天語溫。
猶能整筆陣，愧我非韓孫。
用王鞏韵送其姪震知蔡州
作者：蘇軾
朝代：宋

九門插天開，萬馬先朝屯。
舉鞭紅塵中，相見不得言。
夜走清虛宿，扣門驚鵲翻。
君家汾陽家，永巷車雷奔。
夕郎方不夕，列戟以自藩。
相逢開月閣，畫簷低金盆。
至今夢中語，猶舉燈前樽。
阿戎修玉牒，未憚筆削煩。
君歸助獻納，坐繼岑與溫。
我客二子間，不復尋諸孫。
用舊韵送魯元翰知洺州
作者：蘇軾
朝代：宋

我在東坡下，躬耕三畝園。
君爲尚書郎，坐擁百吏繁。
鳴蛙與鼓吹，等是俗物喧。
永謝十年舊，老死三家村。
惟君綈袍信，到我雀羅門。
緬懷故人意，欲使薄夫敦。
新年對宣室，白首代堯言。
相逢問前輩，所見多後昆。
道館雖云樂，冷卿當復溫。
還持刺史節，却駕朱輪軒。
黄髮方用事，白髮宜少存。
嗣聖真生知，拯民如救燔。
初囚羽淵魄，盡返湘江魂。
坐憂東郡决，老守思王尊。
北流桑柘沒，故道塵埃翻。
知君一寸心，可敵千步垣。
流亡自棲止，老幼忘崩奔。
得閑閉閣坐，勿使道眼渾。
聊乘應捨筏，直泝無生源。
歸來成二老，夜榻當重論。
用過韵冬至與諸生飲酒
作者：蘇軾
朝代：宋

小酒生黎法，乾糟瓦盎中。
芳辛知有毒，滴瀝取無窮。
凍醴寒初泫，春醅暖更饛。
華夷兩樽合，醉笑一歡同。
里閈峨山北，田園震澤東。
歸期那敢說，安訊不曾通。
鶴鬢驚全白，犀圍尚半紅。
愁顔解符老，壽耳鬬吳翁。
得穀鵝初飽，亡貓鼠益豐。
黄薑收土芋，蒼耳斫霜叢。
兒瘦緣儲藥，奴肥爲種菘。
頻頻非竊食，數數尚乘風。
河伯方夸若，靈媧自舞馮。
歸途陷泥淖，炬火燎茅蓬。
膝上王文度，家傳張長公。
和詩仍醉墨，戲海亂羣鴻。
田國博見示石炭詩有鑄劍斬佞臣之句次韵答之
作者：蘇軾
朝代：宋

楚山鐵炭皆奇物，知君欲斫姦邪窟。
屬鏤無眼不識人，楚國何曾斬無極。
玉川狂直古遺民，救月裁詩語最真。
千里妖蟆一寸鐵，地上空愁蟣蝨臣。
留別叔通元弼坦夫
作者：蘇軾
朝代：宋

田三昔同僚，向我每傾倒。
當年或齟齬，反覆看愈好。
寇三我部民，孝弟化鄰保。
有如袁伯業，苦學到衰老。
石生吾邑子，勁立風中草。
宦遊甑生塵，菽水媚翁媼。
我窮交舊絕，計拙集枯槁。
三子尤見存，往復紛紵縞。
迎我淮水北，送我睢陽道。
願存金石契，凜凜貫華皓。
留別廉守
作者：蘇軾
朝代：宋

編萑以苴豬，墐塗以塗之。
小餠如嚼月，中有酥與飴。
懸知合浦人，長誦東坡詩。
好在真一酒，爲我醉宗資。
留別登州舉人
作者：蘇軾
朝代：宋

身世相忘久自知，此行閑看古黄腄。
自非北海孔文舉，誰識東萊太史慈。
落筆已吞雲夢客，抱琴欲訪水仙師。
莫嫌五日匆匆守，歸去先傳樂職詩。
留別蹇道士拱辰
作者：蘇軾
朝代：宋

黑月在濁水，何曾不清明。
寸田滿荆棘，梨棗無從生。
何時返吾真，歲月今崢嶸。
屢接方外士，早知俗緣輕。
庚桑託雞鵠，未肯化南榮。
晚識此道師，似有宿世情。
笑指北山雲，訶我不歸耕。
仙人漢陰馬，微服方地行。
咫尺不往見，煩子通姓名。
願持空手去，獨控橫江鯨。
留別釋迦院牡丹呈趙倅
作者：蘇軾
朝代：宋

春風小院初來時，壁間惟見使君詩。
應問使君何處去，憑花說與春風知。
年年歲歲何窮已，花似今年人老矣。
去年崔護若重來，前度劉郎在千里。
留別金山寶覺圓通二長老
作者：蘇軾
朝代：宋

沐罷巾冠快晚凉，睡餘齒頰带茶香。
艤舟北岸何時渡，晞髮東軒未肯忙。
康濟此身殊有道，醫治外物本無方。
風流二老長還往，顧我歸期尚渺茫。
留別雩泉
作者：蘇軾
朝代：宋

舉酒屬雩泉，白髮日夜新。
何時泉中天，復照泉上人。
二年飲泉水，魚鳥亦相親。
還將弄泉手，遮日向西秦。
留題仙遊潭中興寺寺東有玉女洞洞南有馬融讀書石室過潭而南山石益奇潭上有橋畏其險不敢渡
作者：蘇軾
朝代：宋

清潭百尺皎無泥，山木陰陰谷鳥啼。
蜀客曾遊明月峽，秦人今在武陵溪。
獨攀書室窺巌竇，還訪仙姝款石閨。
猶有愛山心未至，不將雙脚踏飛梯。
留題仙都觀
作者：蘇軾
朝代：宋

山前江水流浩浩，山上蒼蒼松柏老。
舟中行客去紛紛，古今換易如秋草。
空山樓觀何崢嶸，真人王遠陰長生。
飛符御氣朝百靈，悟道不復誦黄庭。
龍車虎駕來下迎，去如旋風摶紫清。
真人厭世不回顧，世間生死如朝暮。
學仙度世豈無人，餐霞絕粒長苦辛。
安得獨從逍遥君，泠然乘風駕浮雲，超世無有我獨存。
留題峽州甘泉寺
作者：蘇軾
朝代：宋

輕舟橫江來，弔古悲純孝。
逶迤尋遠跡，婉孌見遺貌。
清泉不可挹，涸盡空石窖。
古人飄何之，惟有風竹鬧。
行行翫村落，戶戶懸網罩。
民風坦和平，開戶夜無鈔。
叢林富筍茹，平野絕虎豹。
嗟哉此樂鄉，毋乃姜子教。
留題延生觀後山上小堂
作者：蘇軾
朝代：宋

溪山愈好意無厭，上到巉巉第幾尖。
深谷野禽毛羽怪，上方仙子鬢眉纖。
不慚弄玉騎丹鳳，應逐嫦娥駕老蟾。
澗草巌花自無主，晚來蝴蝶入疏簾。
留題徐氏花園二首·其一
作者：蘇軾
朝代：宋

莫尋羣玉山頭路，莫看劉郎觀裏花。
但解閉門留我住，主人休問是誰家。
留題徐氏花園二首·其二
作者：蘇軾
朝代：宋

退之身外無窮事，子美樽前欲盡花。
更有多情君未識，不隨柳絮落人家。
留題石經院三首·其一
作者：蘇軾
朝代：宋

葱蒨門前路，行穿翠密中。
却來堂上看，巌谷意無窮。
留題石經院三首·其三
作者：蘇軾
朝代：宋

窈窕山頭井，潛通伏澗清。
欲知深幾許，聽放轆轤聲。
留題石經院三首·其二
作者：蘇軾
朝代：宋

夭矯庭中檜，枯枝鵲踏消。
瘦皮纏鶴骨，高頂轉龍腰。
留題蘭皋亭
作者：蘇軾
朝代：宋

雪後東風未肯和，扣門遷客夜經過。
不知舊竹生新筍，但見清伊換濁河。
無復往來乘下澤，聊同語笑說東坡。
明年我亦開三徑，寂寂兼無雀可羅。
留題顯聖寺
作者：蘇軾
朝代：宋

渺渺疏林集晚鴉，孤村烟火梵王家。
幽人自種千頭橘，遠客來尋百結花。
浮石已乾霜後水，焦坑閑試雨前茶。
祇疑歸夢西南去，翠竹江村繞白沙。
畫堂春
作者：蘇軾
朝代：宋

柳花飛處麥搖波。晚湖淨鑑新磨。小舟飛棹去如梭。齊唱採菱歌。平野水雲溶漾，小樓風日晴和。濟南何在暮雲多。歸去奈愁何。
畫車二首·其一
作者：蘇軾
朝代：宋

何人畫此隻輪車，便是當年敧器圖。
上易下難須審細，左提右挈免疏虞。
畫車二首·其二
作者：蘇軾
朝代：宋

九衢歌舞頌王明，誰惻寒泉獨自清。
頼有千車能散福，化爲膏雨滿重城。
畫魚歌
作者：蘇軾
朝代：宋

天寒水落魚在泥，短鈎畫水如耕犁。
渚蒲披折藻荇亂，此意豈復遺鰍鯢。
偶然信手皆虛擊，本不辭勞幾萬一。
一魚中刃百魚驚，蝦蟹奔忙誤跳擲。
漁人養魚如養雛，插竿冠笠驚鵜鶘。
豈知白梃鬧如雨，攪水覓魚嗟已疏。
異鵲
作者：蘇軾
朝代：宋

昔我先君子，仁孝行於家。
家有五畝園，幺鳳集桐花。
是時烏與鵲，巢鷇可俯拏。
憶我與諸兒，飼食觀羣呀。
里人驚瑞異，野老笑而嗟。
云此方乳哺，甚畏鳶與蛇。
手足之所及，二物不敢加。
主人若可信，衆鳥不我遐。
故知中孚化，可及魚與豭。
柯侯古循吏，悃愊真無華。
臨漳所全活，數等江干沙。
仁心格異族，兩鵲棲其衙。
但恨不能言，相對空楂楂。
善惡以類應，古語良非誇。
君看彼酷吏，所至號鬼車。
病中夜讀朱博士詩
作者：蘇軾
朝代：宋

病眼亂燈火，細書數塵沙。
君詩如秋露，浄我空中花。
古語多妙寄，可識不可誇。
巧笑在頩頰，哀音如摻撾。
曾坑一掬春，紫餠供千家。
懸知貴公子，醉眼無真茶。
崎嶇爛石上，得此一寸芽。
緘封勿浪出，湯老客未嘉。
病中大雪數日未嘗起觀虢令趙薦以詩相屬戲用其韵答之
作者：蘇軾
朝代：宋

經旬卧齋閣，終日親劑和。
不知雪已深，但覺寒無那。
飄蕭窗紙鳴，堆壓檐板墮。
風飆助凝冽，幃幔困掀簸。
惟思近醇醲，未敢窺璨瑳。
何時反炎赫，却欲躬臼磨。
誰云坐無氈，尚有裘充貨。
西鄰歌吹發，促席寒威挫。
崩騰踏成逕，繚繞飛入座。
人歡瓦先融，飲雋瓶屢卧。
嗟予獨愁寂，空室自困坷。
欲爲後日賞，恐被遊塵涴。
寒更報新霽，皎月懸半破。
有客獨苦吟，清夜默自課。
詩人例窮蹇，秀句出寒餓。
何當暴雪霜，庶以躡郊賀。
病中獨遊浄慈謁本長老周長官以詩見寄仍邀遊靈隠因次韵答之
作者：蘇軾
朝代：宋

卧聞禪老入南山，浄掃清風五百間。
我與世疏宜獨往，君緣詩好不容攀。
自知樂事年年減，難得高人日日閑。
欲問雲公覓心地，要知何處是無還。
病中聞子由得告不赴商州三首·其一
作者：蘇軾
朝代：宋

病中聞汝免來商，旅雁何時更著行。
遠別不知官爵好，思歸苦覺歲年長。
著書多暇真良計，從宦無功漫去鄉。
惟有王城最堪隠，萬人如海一身藏。
病中聞子由得告不赴商州三首·其三
作者：蘇軾
朝代：宋

辭官不出意誰知，敢向清時怨位卑。
萬事悠悠付杯酒，流年冉冉入霜髭。
策曾忤世人嫌汝，易可忘憂家有師。
此外知心更誰是，夢魂相覓苦參差。
病中聞子由得告不赴商州三首·其二
作者：蘇軾
朝代：宋

近從章子聞渠說，苦道商人望汝來。
說客有靈慚直道，逋翁久沒厭凡才。
夷音僅可通名姓，癭俗無由辨頸顋。
答策不堪宜落此，上書求免亦何哉。
病中遊祖塔院
作者：蘇軾
朝代：宋

紫李黄瓜村路香，烏紗白葛道衣凉。
閉門野寺松陰轉，敧枕風軒客夢長。
因病得閑殊不惡，安心是藥更無方。
道人不惜階前水，借與匏樽自在嘗。
病後醉中
作者：蘇軾
朝代：宋

病爲兀兀安身物，酒作逢逢入腦聲。
堪笑錢塘十萬戶，官家付與老書生。
癸丑春分後雪
作者：蘇軾
朝代：宋

雪入春分省見稀，半開桃李不勝威。
應慚落地梅花識，却作漫天柳絮飛。
不分東君專節物，故將新巧發陰機。
從今造物尤難料，更暖須留御臘衣。
登州孫氏萬松堂
作者：蘇軾
朝代：宋

萬松誰種已摐摐，半嶺蒼雲映此邦。
露重珠瓔蒙翠蓋，風來石齒碎寒江。
浮空兩竹橫南閣，倒景扶桑射北窗。
坐待夕烽傳海嶠，重城歸去踏逢逢。
登州海市
作者：蘇軾
朝代：宋

東方雲海空復空，羣仙出沒空明中。
蕩摇浮世生萬象，豈有貝闕藏珠宮。
心知所見皆幻影，敢以耳目煩神功。
歲寒水冷天地閉，爲我起蟄鞭魚龍。
重樓翠阜出霜曉，異事驚倒百歲翁。
人間所得容力取，世外無物誰爲雄。
率然有請不我拒，信我人厄非天窮。
潮陽太守南遷歸，喜見石廩堆祝融。
自言正直動山鬼，豈知造物哀龍鍾。
伸眉一笑豈易得，神之報汝亦已豐。
斜陽萬里孤鳥沒，但見碧海磨青銅。
新詩綺語亦安用，相與變滅隨東風。
登常山絕頂廣麗亭
作者：蘇軾
朝代：宋

西望穆陵關，東望琅邪臺。
南望九仙山，北望空飛埃。
相將叫虞舜，遂欲歸蓬萊。
嗟我二三子，狂飲亦荒哉。
紅裙欲仙去，長笛有餘哀。
清歌入雲霄，妙舞纖腰回。
自從有此山，白石封蒼苔。
何嘗有此樂，將去復徘徊。
人生如朝露，白髮日夜催。
棄置當何言，萬劫終飛灰。
登望谼亭
作者：蘇軾
朝代：宋

河漲西來失舊谼，孤城渾在水光中。
忽然歸壑無尋處，千里禾麻一半空。
登玲瓏山
作者：蘇軾
朝代：宋

何年僵立兩蒼龍，瘦脊盤盤尚倚空。
翠浪舞翻紅罷亞，白雲穿破碧玲瓏。
三休亭上工延月，九折巌前巧貯風。
脚力盡時山更好，莫將有限趁無窮。
登雲龍山
作者：蘇軾
朝代：宋

醉中走上黄茅岡，滿岡亂石如羣羊。
岡頭醉倒石作牀，仰看白雲天茫茫。
歌聲落谷秋風長，路人舉首東南望，拍手大笑使君狂。
發廣州
作者：蘇軾
朝代：宋

朝市日已遠，此身良自如。
三杯軟飽後，一枕黑甜餘。
蒲澗疏鐘外，黄灣落木初。
天涯未覺遠，處處各樵漁。
發洪澤中途遇大風復還
作者：蘇軾
朝代：宋

風浪忽如此，吾行欲安歸。
掛帆却西邁，此計未爲非。
洪澤三十里，安流去如飛。
居民見我還，勞問亦依依。
携酒就船賣，此意厚莫違。
醒來夜已半，岸木聲向微。
明日淮陰市，白魚能許肥。
我行無南北，適意乃所祈。
何勞舞澎湃，終夜摇窗扉。
妻孥莫憂色，更典篋中衣。
白帝廟
作者：蘇軾
朝代：宋

朔風催入峽，慘慘去何之。
共指蒼山路，來朝白帝祠。
荒城秋草滿，古樹野藤垂。
浩蕩荆江遠，淒涼蜀客悲。
遲回問風俗，涕泗憫興衰。
故國依然在，遺民豈復知。
一方稱警蹕，萬乘擁旌旂。
遠略初吞漢，雄心豈在夔。
崎嶇來野廟，閔默愧常時。
破甑蒸山麥，長歌唱竹枝。
荆邯真壯士，吳柱本經師。
失計雖無及，圖王固已奇。
猶餘帝王號，皎皎在門楣。
白水山佛迹巌
作者：蘇軾
朝代：宋

何人守蓬萊，夜半失左股。
浮山若鵬蹲，忽展垂天羽。
根株互連絡，崖嶠爭吞吐。
神工自爐鞲，融液相綴補。
至今餘隙罅，流出千斛乳。
方其欲合時，天匠麾月斧。
帝觴分餘瀝，山骨醉后土。
峰巒尚開闔，澗谷猶呼舞。
海風吹未凝，古佛來布武。
當時汪罔氏，投足不蓋拇。
青蓮雖不見，千古落花雨。
雙溪匯九折，萬馬騰一鼓。
奔雷濺玉雪，潭洞開水府。
潛鱗有饑蛟，掉尾取渴虎。
我來方醉後，濯足聊戲侮。
回風卷飛雹，掠面過强弩。
山靈莫惡劇，微命安足賭。
此山吾欲老，慎勿厭求取。
溪流變春酒，與我相賓主。
當連青竹竿，下灌黄精圃。
白鶴山新居鑿井四十尺遇磐石石盡乃得泉
作者：蘇軾
朝代：宋

海國困蒸溽，新居利高寒。
以彼陟降勞，易此寢處乾。
但苦江路峻，常慚汲腰酸。
矻矻煩四夫，磽磽斲層巒。
彌旬得尋丈，下有青石盤。
終日但迸火，何時見飛瀾。
豐我粲與醪，利汝椎與鑽。
山石有時盡，我意殊未闌。
今朝僮僕喜，黄土復可摶。
晨瓶得雪乳，暮甕停冰湍。
我生類如此，何適不艱難。
一勺亦天賜，曲肱有餘歡。
白鶴峰新居欲成夜過西鄰翟秀才二首·其一
作者：蘇軾
朝代：宋

林行婆家初閉戶，翟夫子舍尚留關。
連娟缺月黄昏後，縹緲新居紫翠間。
繫悶豈無羅带水，割愁還有劍鋩山。
中原北望無歸日，鄰火村舂自往還。
白鶴峰新居欲成夜過西鄰翟秀才二首·其二
作者：蘇軾
朝代：宋

甕間畢卓防偷酒，壁後匡衡不點燈。
待鑿平江百尺井，要分清暑一壺冰。
佐卿恐是歸來鶴，次律寧非過去僧。
他日莫尋王粲宅，夢中來往本何曾。
百步洪二首·其一
作者：蘇軾
朝代：宋

長洪斗落生跳波，輕舟南下如投梭。
水師絕叫鳬雁起，亂石一綫爭磋磨。
有如兔走鷹隼落，駿馬下注千丈坡。
斷弦離柱箭脫手，飛電過隙珠翻荷。
四山眩轉風掠耳，但見流沫生千渦。
嶮中得樂雖一快，何意水伯誇秋河。
我生乘化日夜逝，坐覺一念逾新羅。
紛紛爭奪醉夢裏，豈信荆棘埋銅駝。
覺來俯仰失千劫，回視此水殊委蛇。
君看岸邊蒼石上，古來篙眼如蜂窠。
但應此心無所住，造物雖駛如吾何。
回船上馬各歸去，多言譊譊師所呵。
百步洪二首·其二
作者：蘇軾
朝代：宋

佳人未肯回秋波，幼輿欲語防飛梭。
輕舟弄水買一笑，醉中蕩槳肩相摩。
不學長安閭里俠，貂裘夜走臙脂坡。
獨將詩句擬鮑謝，涉江共採秋江荷。
不知詩中道何語，但覺兩頰生微渦。
我時羽服黄樓上，坐見織女初斜河。
歸來笛聲滿山谷，明月正照金叵羅。
奈何捨我入塵土，擾擾毛羣欺卧駝。
不念空齋老病叟，退食誰與同委蛇。
時來洪上看遺跡，忍見屐齒青苔窠。
詩成不覺雙淚下，悲吟相對惟羊何。
欲遣佳人寄錦字，夜寒手冷無人呵。
皎然禪師贈吳憑處士詩云世人不知心是道只言道在西方妙還如瞽者望長安長安在東向西笑東坡居士代答云
作者：蘇軾
朝代：宋

寒時便具熱時風，饑漢那知食藥功。
莫怪禪師向西笑，緣師身在長安東。
監洞霄宮俞康直郎中所居四詠·退圃
作者：蘇軾
朝代：宋

百丈休牽上瀨船，一鈎歸釣縮頭鯿。
園中草木春無數，只有黄楊厄閏年。
監洞霄宮俞康直郎中所居四詠·逸堂
作者：蘇軾
朝代：宋

新第誰來作並鄰，舊官寧復憶星辰。
請君置酒吾當賀，知向江湖拜散人。
監洞霄宮俞康直郎中所居四詠·遠樓
作者：蘇軾
朝代：宋

西山烟雨捲疏簾，北戶星河落短檐。
不獨江天解空闊，地偏心遠似陶潛。
監洞霄宮俞康直郎中所居四詠·遯軒
作者：蘇軾
朝代：宋

冠蓋相望起隠淪，先生那得老江村。
古來真遯何曾遯，笑殺喻垣與閉門。
監試呈諸試官
作者：蘇軾
朝代：宋

我本山中人，寒苦盜寸廩。
文辭雖少作，勉强非天稟。
既得旋廢忘，懶惰今十稔。
麻衣如再著，墨水真可飲。
每聞科詔下，白汗如流瀋。
此邦東南會，多士敢題品。
芻蕘盡蘭蓀，香不數葵荏。
貧家見珠貝，眩晃自難審。
緬懷嘉祐初，文格變已甚。
千金碎全璧，百衲收寸錦。
調和椒桂釅，咀嚼沙礫磣。
廣眉成半額，學步歸踔踸。
維時老宗伯，氣壓羣兒凜。
蛟龍不世出，魚鮪初驚淰。
至音久乃信，知味猶食椹。
至今天下士，微管幾左衽。
謂當千載後，石室祠高眹。
爾來又一變，此學初誰諗。
權衡破舊法，芻豢笑凡飪。
高言追衛樂，篆刻鄙曹沈。
先生周孔出，弟子淵騫寢。
却顧老鈍軀，頑樸謝鎸鋟。
諸君況才傑，容我懶且噤。
聊欲廢書眠，秋濤舂午枕。
盧山五詠·三泉
作者：蘇軾
朝代：宋

皎皎巌下泉，無人還自潔。
不用比三星，清光同一月。
盧山五詠·盧敖洞
作者：蘇軾
朝代：宋

上界足官府，飛昇亦何益。
還在此山中，相逢不相識。
盧山五詠·聖燈巌
作者：蘇軾
朝代：宋

石室有金丹，山神不知秘。
何必吐光芒，夜半驚童稚。
盧山五詠·障日峰
作者：蘇軾
朝代：宋

長安自不遠，蜀客苦思歸。
莫教名障日，喚作小峨眉。
盧山五詠·飲酒臺
作者：蘇軾
朝代：宋

博士雅好飲，空山誰與娛。
莫向驪山去，君王不喜儒。
眉子石硯歌贈胡誾
作者：蘇軾
朝代：宋

君不見成都畫手開十眉，橫雲却月爭新奇。
游人指點小顰處，中有漁陽胡馬嘶。
又不見王孫青瑣橫雙碧，腸斷浮空遠山色。
書生性命何足論，坐費千金買消渴。
爾來喪亂愁天公，謫向君家書硯中。
小窗虛幌相嫵媚，令君曉夢生春紅。
毘耶居士談空處，結習已空花不住。
試教天女爲磨鉛，千偈瀾翻無一語。
真一酒
作者：蘇軾
朝代：宋

撥雪披雲得乳泓，蜜蜂又欲醉先生。
稻垂麥仰陰陽足，器潔泉新表裏清。
曉日著顔紅有暈，春風入髓散無聲。
人間真一東坡老，與作青州從事名。
真一酒歌
作者：蘇軾
朝代：宋

空中細莖插天芒，不生沮澤生陵岡。
涉閱四氣更六陽，森然不受螟與蝗。
飛龍御月作秋凉，蒼波改色屯雲黄。
天旋雷動玉塵香，起溲十裂照坐光。
跏趺牛噍安且詳，動摇天關出瓊漿。
壬公飛空丁女藏，三伏遇井了不嘗。
釀爲真一和而莊，三杯儼如侍君王。
湛然寂照非楚狂，終身不入無功鄉。
真興寺閣禱雨
作者：蘇軾
朝代：宋

太守親從千騎禱，神翁遠借一杯清。
雲陰黯黯將噓遍，雨意昏昏欲醖成。
已覺微風吹袂冷，不堪殘日傍山明。
今年秋熟君知否，應向江南飽食粳。
真覺院有洛花花時不暇往四月十八日與劉景文同往賞枇杷
作者：蘇軾
朝代：宋

綠暗初迎夏，紅殘不及春。
魏花非老伴，盧橘是鄉人。
井落依山盡，巌崖發興新。
歲寒君記取，松雪看蒼鱗。
睡起聞米元章冒熱到東園送麥門冬飲子
作者：蘇軾
朝代：宋

一枕清風直萬錢，無人肯買北窗眠。
開心暖胃門冬飲，知是東坡手自煎。
石塔寺
作者：蘇軾
朝代：宋

饑眼眩東西，詩腸忘早晏。
雖知燈是火，不悟鐘非飯。
山僧異漂母，但可供一莞。
何爲二十年，記憶作此訕。
齋厨養若人，無益祇貽患。
乃知飯後鐘，闍黎蓋具眼。
石炭
作者：蘇軾
朝代：宋

君不見前年雨雪行人斷，城中居民風裂骭。
濕薪半束抱衾裯，日暮敲門無處換。
豈料山中有遺寶，磊落如䃜萬車炭。
流膏迸液無人知，陣陣腥風自吹散。
根苗一發浩無際，萬人鼓舞千人看。
投泥潑水愈光明，爍玉流金見精悍。
南山栗林漸可息，北山頑鑛何勞鍛。
爲君鑄作百鍊刀，要斬長鯨爲萬段。
石芝
作者：蘇軾
朝代：宋

土中一掌嬰兒新，爪指良是肌骨勻。
見之怖走誰敢食，天賜我爾不及賓。
旌陽遠遊同一許，長史玉斧皆門戶。
我家韋布三百年，祇有陰功不知數。
跪陳八簋加六瑚，化人視之真塊蘇。
肉芝烹熟石芝老，笑唾熊掌嚬雕胡。
老蠶作繭何時脫，夢想至人空激烈。
古來大藥不可求，真契當如磁石鐵。
石芝
作者：蘇軾
朝代：宋

空堂明月清且新，幽人睡息來初勻。
了然非夢亦非覺，有人夜呼祁孔賓。
披衣相從到何許，朱欄碧井開瓊戶。
忽驚石上堆龍蛇，玉芝紫筍生無數。
鏘然敲折青珊瑚，味如蜜藕和雞蘇。
主人相顧一撫掌，滿堂坐客皆盧胡。
亦知洞府嘲輕脫，終勝嵇康羨王烈。
神山一合五百年，風吹石髓堅如鐵。
石蒼舒醉墨堂
作者：蘇軾
朝代：宋

人生識字憂患始，姓名粗記可以休。
何用草書誇神速，開卷惝怳令人愁。
我嘗好之每自笑，君有此病何能瘳。
自言其中有至樂，適意無異逍遥遊。
近者作堂名醉墨，如飲美酒消百憂。
乃知柳子語不妄，病嗜土炭如珍羞。
君於此藝亦云至，堆牆敗筆如山丘。
興來一揮百紙盡，駿馬倏忽踏九州。
我書意造本無法，點畫信手煩推求。
胡爲議論獨見假，隻字片紙皆藏收。
不減鍾張君自足，下方羅趙我亦優。
不須臨池更苦學，完取絹素充衾裯。
石鼻城
作者：蘇軾
朝代：宋

平時戰國今無在，陌上征夫自不閑。
北客初來試新險，蜀人從此送殘山。
獨穿暗月朦朧裏，愁渡奔河蒼茫間。
漸入西南風景變，道邊修竹水潺潺。
破琴詩
作者：蘇軾
朝代：宋

破琴雖未修，中有琴意足。
雖云十三絃，音節如佩玉。
新琴空高張，絲聲不附木。
宛然七絃箏，動與世好逐。
陋矣房次律，因循墮流俗。
懸知董庭蘭，不識無聲曲。
碣石庵贈湛庵主
作者：蘇軾
朝代：宋

保康橋上夜觀燈，碣石巌前夏飲冰。
莫把山林笑朝市，老夫手裏有烏藤。
碧落洞
作者：蘇軾
朝代：宋

槎牙亂峰合，晃蕩絕壁橫。
遥知紫翠間，古來仙釋并。
陽崖射朝日，高處連玉京。
陰谷叩白月，夢中遊化城。
果然石門開，中有銀河傾。
幽龕入窈窕，別戶穿虛明。
泉流下珠琲，乳湔交縵纓。
我行畏人知，恐爲仙者迎。
小語輒響答，空山白雲驚。
策杖歸去來，治具煩方平。
磻溪石
作者：蘇軾
朝代：宋

墨突不暇黔，孔席未嘗暖。
安知渭上叟，跪石留雙骭。
一朝嬰世故，辛苦平多難。
亦欲就安眠，旅人譏客懶。
祈雪霧豬泉出城馬上作贈舒堯文
作者：蘇軾
朝代：宋

三年走吳越，踏遍千重山。
朝隨白雲去，暮與棲鴉還。
翩如得木狖，飛步誰能攀。
一爲符竹累，坐老敲榜間。
此行亦何事，聊散腰脚頑。
浩蕩城西南，亂山如玦環。
山下野人家，桑柘雜榛菅。
歲晏風日暖，人牛相對閑。
薄雪不蓋土，麥苗稀可刪。
願君發豪句，嘲詼破天慳。
祝英臺近
作者：蘇軾
朝代：宋

掛輕帆，飛急槳，還過釣臺路。酒病無聊，敧枕聽鳴櫓。斷腸簇簇雲山，重重煙樹，回首望、孤城何處。閒離阻。誰念縈損襄王，何曾夢雲雨。舊恨前歡，心事兩無據。要知欲見無由，痴心猶自，倩人道、一聲傳語。
神女廟
作者：蘇軾
朝代：宋

大江從西來，上有千仞山。
江山自環擁，恢詭富神姦。
深淵鼉鱉橫，巨壑蛇龍頑。
旌陽斬長蛟，雷雨移滄灣。
蜀守降老蹇，至今带連環。
縱橫若無主，蕩逸侵人寰。
上帝降瑶姬，來處荆巫間。
神仙豈在猛，玉座幽且閑。
飄蕭駕風馭，弭節朝天關。
倏忽巡四方，不知道里艱。
古粧具法服，邃殿羅煙鬟。
百神自奔走，雜沓來趨班。
雲興靈怪聚，雲散鬼神還。
茫茫夜潭靜，皎皎秋月彎。
還應摇玉佩，來聽水潺潺。
神宗皇帝挽詞三首·其一
作者：蘇軾
朝代：宋

文武固天縱，欽明又日新。
化民何止聖，妙物獨稱神。
政已三王上，言皆六籍醇。
巍巍本無象，刻畫愧孤臣。
神宗皇帝挽詞三首·其三
作者：蘇軾
朝代：宋

接統真千歲，膺期止一章。
周南稍留滯，宣室遂凄凉。
病馬空嘶櫪，枯葵已泫霜。
餘生卧江海，歸夢泣嵩邙。
神宗皇帝挽詞三首·其二
作者：蘇軾
朝代：宋

未易名堯德，何須數舜功。
小心仍致孝，餘事及平戎。
典禮從周舊，官儀與漢隆。
誰知本無作，千古自承風。
祥符寺九曲觀燈
作者：蘇軾
朝代：宋

紗籠擎燭迎門入，銀葉燒香見客邀。
金鼎轉丹光吐夜，寶珠穿蟻鬧連朝。
波翻焰裏元相激，魚舞湯中不畏焦。
明日酒醒空想像，清吟半逐夢魂銷。
祭常山回小獵
作者：蘇軾
朝代：宋

青蓋前頭點皂旗，黄茅岡下出長圍。
弄風驕馬跑空立，趁兔蒼鷹掠地飛。
回望白雲生翠巘，歸來紅葉滿征衣。
聖明若用西凉簿，白羽猶能效一揮。
禱雨張龍公既應劉景文有詩次韵
作者：蘇軾
朝代：宋

張公晚爲龍，抑自龍中來。
伊昔風雲會，咄嗟潭洞開。
精誠苟可貫，賓主真相陪。
洞簫振羽舞，白酒浮雲罍。
言從關州妃，遠去焦氏臺。
傾倒瓶中雨，一洗麥上埃。
破旱不論功，乘雲却空回。
嗟龍與我輩，用意豈遠哉。
使君今子義，英風冠東萊。
笑說龍爲友，幽明莫相猜。
秀州僧本瑩靜照堂
作者：蘇軾
朝代：宋

鳥囚不忘飛，馬繫常念馳。
靜中不自勝，不若聽所之。
君看厭事人，無事乃更悲。
貧賤苦形勞，富貴嗟神疲。
作堂名靜照，此語子爲誰。
江湖隠淪士，豈無適時賢。
老死不自惜，扁舟自娛嬉。
從之恐莫見，況肯從我爲。
秀州報本禪院鄉僧文長老方丈
作者：蘇軾
朝代：宋

萬里家山一夢中，吳音漸已變兒童。
每逢蜀叟談終日，便覺峨眉翠掃空。
師已忘言真有道，我除搜句百無功。
明年採藥天台去，更欲題詩滿浙東。
秋懷二首·其一
作者：蘇軾
朝代：宋

苦熱念西風，常恐來無時。
及茲遂凄凜，又作徂年悲。
蟋蟀鳴我床，黄葉投我帷。
窗前有棲鵩，夜嘯如狐狸。
露冷梧葉脫，孤眠無安枝。
熠燿亦有偶，高屋飛相追。
定知無幾見，迫此清霜期。
物化逝不留，我興爲嗟咨。
便當勤秉燭，爲樂戒暮遲。
秋懷二首·其二
作者：蘇軾
朝代：宋

海風東南來，吹盡三日雨。
空階有餘滴，似與幽人語。
念我平生歡，寂寞守環堵。
壺漿慰作勞，裹飯救寒苦。
今年秋應熟，過從飽雞黍。
嗟我獨何求，萬里涉江浦。
居貧豈無食，自不安畎畝。
念此坐達晨，殘燈翳復吐。
秋日寄友人
作者：蘇軾
朝代：宋

柳條風暖會吟詩，林下池邊屐齒移。
別後過從更疏懶，暮蟬嘹亂不勝悲。
秋興三首·其一
作者：蘇軾
朝代：宋

野鳥游魚信往還，此身同寄水雲間。
誰家晚吹殘紅葉，一夜歸心滿舊山。
可慰摧頹仍健食，比來通脫屢酡顔。
年華豈是催人老，雙鬢無端只自斑。
秋興三首·其三
作者：蘇軾
朝代：宋

浴鳳池邊星斗光，宴餘香滿上書囊。
樓前夜月低韋曲，雲裏車聲出未央。
去國何年雙鬢雪，黄花重見一枝霜。
傷心無限厭厭夢，長似秋宵一倍長。
秋興三首·其二
作者：蘇軾
朝代：宋

故里依然一夢前，相携重上釣魚船。
嘗陪大幕全陳迹，謬忝承明愧昔年。
報國無成空白首，退耕何處有名田。
黄雞白酒雲山約，此計當時已浩然。
秦少游夢發殯而葬之者云是劉發之柩是歲發首薦秦以詩賀之劉涇亦作因次其韵
作者：蘇軾
朝代：宋

君看三代士執雉，本以殺身爲小補。
居官死職士死綏，夢尸得官真古語。
五行勝己斯爲官，官如草木吾如土。
仕而未祿猶賓客，待以純臣蓋非古。
饋焉曰獻稱寡君，豈比公卿相爾汝。
世衰道微士失已，得喪悲歡反其故。
草袍蘆箠相嫵媚，飲食嬉游事羣聚。
曲江船舫月燈毬，是謂舞殯而歌墓。
看花走馬到東野，餘子紛紛何足數。
二生年少兩豪逸，詩酒不知軒冕苦。
故令將仕夢發棺，勸子勿爲官所腐。
塗車芻靈皆假設，著眼細看君勿誤。
時來聊復一飛鳴，進隠不須煩伍舉。
秧馬歌
作者：蘇軾
朝代：宋

春雲濛濛雨淒淒，春秧欲老翠剡齊。
嗟我婦子行水泥，朝分一壠暮千畦。
腰如箜篌首啄雞，筋煩骨殆聲酸嘶。
我有桐馬手自提，頭尻軒昂腹脇低。
背如覆瓦去角圭，以我兩足爲四蹄。
聳踊滑汰如鳧鷖，纖纖束藁亦可齎。
何用繁纓與月題，却從畦東走畦西。
山城欲閉聞鼓鼙，忽作的盧躍檀溪。
歸來挂壁從高棲，了無芻秣饑不啼。
少壯騎汝逮老黧，何曾蹶軼防顛隮。
錦韉公子朝金閨，笑我一生蹋牛犁，不知自有木駃騠。
程德孺惠海中柏石兼辱佳篇輒復和謝
作者：蘇軾
朝代：宋

嵐薰瘴染却敷腴，笑飲貪泉獨繼吳。
未欲連車收薏苡，肯教沉網取珊瑚。
不知庾嶺三年別，收得曹溪一滴無。
但指庭前雙柏石，要予臨老識方壺。
種德亭
作者：蘇軾
朝代：宋

小圃傍城郭，閉門芝朮香。
名隨市人隠，德與佳木長。
元化善養性，倉公多禁方。
所活不可數，相逢旋相忘。
但喜賓客來，置酒花滿堂。
我欲東南去，再觀雙檜蒼。
山茶想出屋，湖橘應過牆。
木老德亦熟，吾言豈荒唐。
種松得徠字
作者：蘇軾
朝代：宋

春風吹榆林，亂莢飛作堆。
荒園一雨過，戢戢千萬栽。
青松種不生，百株望一枚。
一枚已有餘，氣壓千畝槐。
野人易斗粟，云自魯徂徠。
魯人不知貴，萬竈飛青煤。
束縛同一車，胡爲乎來哉。
泫然解其縛，清泉洗浮埃。
枝傷葉尚困，生意未肯回。
山僧老無子，養護如嬰孩。
坐待走龍蛇，清陰滿南臺。
孤根裂山石，直幹排風雷。
我今百日客，養此千歲材。
茯苓無消息，雙鬢日夜摧。
古今一俯仰，作詩寄餘哀。
種茶
作者：蘇軾
朝代：宋

松間旅生茶，已與松俱瘦。
茨棘尚未容，蒙翳爭交構。
天公所遺棄，百歲仍穉幼。
紫筍雖不長，孤根乃獨壽。
移栽白鶴嶺，土軟春雨後。
彌旬得連陰，似許晚遂茂。
能忘流轉苦，戢戢出鳥咮。
未任供舂磨，且可資摘嗅。
千團輸大官，百餠衒私鬬。
何如此一啜，有味出吾囿。
立春日小集戲李端叔
作者：蘇軾
朝代：宋

白髮已十載，青春無一堪。
不驚新歲換，聊與故人談。
牛健民聲喜，鴉嬌雪意酣。
霏微不到地，和暖要宜蠶。
歲月斜川似，風流曲水慚。
行吟老燕代，坐睡夢江潭。
丞掾頗哀援，歌呼誰怕參。
衰懷久灰槁，習氣尚饞貪。
白啖本河朔，紅消真劍南。
辛盤得青韭，臘酒是黄甘。
歸卧燈殘帳，醒聞葉打庵。
須煩李居士，重說後三三。
立春日病中邀安國仍請率禹功同來僕雖不能飲當請成伯主會某當杖策倚几於其間觀諸公醉笑以撥滯悶也二首·其一
作者：蘇軾
朝代：宋

孤燈照影夜漫漫，拈得花枝不忍看。
白髮敧簪羞彩勝，黄耆煮粥薦春盤。
東方烹狗陽初動，南陌爭牛卧作團。
老子從來興不淺，向隅誰有滿堂歡。
立春日病中邀安國仍請率禹功同來僕雖不能飲當請成伯主會某當杖策倚几於其間觀諸公醉笑以撥滯悶也二首·其二
作者：蘇軾
朝代：宋

齋居卧病禁烟前，辜負名花已一年。
此日使君不强喜，早春風物爲誰妍。
青衫公子家千里，白髮先生杖百錢。
曷不相將來問病，已教呼取散花天。
立秋日禱雨宿靈隠寺同周徐二令
作者：蘇軾
朝代：宋

百重堆案掣身閑，一葉秋聲對榻眠。
床下雪霜侵戶月，枕中琴筑落階泉。
崎嶇世味嘗應遍，寂寞山棲老漸便。
惟有憫農心尚在，起占雲漢更茫然。
章質夫寄惠崔徽真
作者：蘇軾
朝代：宋

玉釵半脫雲垂耳，亭亭芙蓉在秋水。
當時薄命一酸辛，千古華堂奉君子。
水邊何處無麗人，近前試看丞相嗔。
不如丹青不解語，世間言語原非真。
知君被惱更愁絕，卷贈老夫驚老拙。
爲君援筆賦梅花，未害廣平心似鐵。
章質夫送酒六壺書至而酒不達戲作小詩問之
作者：蘇軾
朝代：宋

白衣送酒舞淵明，急掃風軒洗破觥。
豈意青州六從事，化爲烏有一先生。
空煩左手持新蟹，漫繞東籬嗅落英。
南海使君今北海，定分百榼餉春耕。
章錢二君見和復次韵答之二首·其一
作者：蘇軾
朝代：宋

黄昏已作風翻絮，半夜猶驚月在沙。
照汴玉峰明佛剎，隔淮雲海暗人家。
來牟有信迎三白，薝蔔無香散六花。
欲喚阿咸來守歲，林烏櫪馬鬬喧嘩。
章錢二君見和復次韵答之二首·其二
作者：蘇軾
朝代：宋

分無纖手裁春勝，况有新詩點蜀酥。
醉裏冰髭失纓絡，夢回布被起廉隅。
君應旅睫寒生暈，我亦饑腸夜自呼。
明日南山春色動，不知誰佩紫微壺。
端午帖子詞 太皇太后閣六首 其一
作者：蘇軾
朝代：宋

漸臺通翠浪，暑殿轉清風。
簾卷東朝散，金烏未遽中。
端午帖子詞 太皇太后閣六首 其三
作者：蘇軾
朝代：宋

舞羽諸羌伏，銷兵萬彙蘇。
只應黄紙誥，便是赤靈符。
端午帖子詞 太皇太后閣六首 其二
作者：蘇軾
朝代：宋

日永蠶收簇，風高麥上場。
朝來藉田令，菰黍獻時芳。
端午帖子詞 太皇太后閣六首 其五
作者：蘇軾
朝代：宋

忠臣諒節今千歲，孝女孤風滿四方。
不復巫陽占郢夢，空餘仲御扣河章。
端午帖子詞 太皇太后閣六首 其六
作者：蘇軾
朝代：宋

長養恩深動植均，只憂貪吏尚殘民。
外廷已拜梟羹賜，應助吾君去不仁。
端午帖子詞 太皇太后閣六首 其四
作者：蘇軾
朝代：宋

令節陳詩歲歲新，從官何以壽吾君。
願儲醫國三年艾，不作沉湘九辯文。
端午帖子詞 夫人閣四首 其一
作者：蘇軾
朝代：宋

肅肅槐庭午，沉沉玉漏稀。
皇恩樂佳節，鬬草得珠璣。
端午帖子詞 夫人閣四首 其三
作者：蘇軾
朝代：宋

五綵縈筒秫稻香，千門結艾鬢髯張。
旋開寶典尋風物，要及靈辰共祓禳。
端午帖子詞 夫人閣四首 其二
作者：蘇軾
朝代：宋

節物荆吳舊，嬉游禁掖閑。
仙風隨畫箑，拜賜落人間。
端午帖子詞 夫人閣四首 其四
作者：蘇軾
朝代：宋

欲曉銅瓶下井欄，鏗鍠金殿發清寒。
似聞人世南風熱，日上牆東問幾竿。
端午帖子詞 皇太后閣六首 其一
作者：蘇軾
朝代：宋

露簟琴書冷，琱盤𩜾餌新。
深宮猶畏日，應念暑耘人。
端午帖子詞 皇太后閣六首 其三
作者：蘇軾
朝代：宋

翠筒初裹楝，薌黍復纏菰。
水殿開冰鑑，瓊漿凍玉壺。
端午帖子詞 皇太后閣六首 其二
作者：蘇軾
朝代：宋

萬歲菖蒲酒，千金琥珀杯。
年年行樂處，新月挂池臺。
端午帖子詞 皇太后閣六首 其五
作者：蘇軾
朝代：宋

上林珍木暗池臺，蜀産吳包萬里來。
不獨盤中見盧橘，時於粽裏得楊梅。
端午帖子詞 皇太后閣六首 其六
作者：蘇軾
朝代：宋

閔楚遺風萬古情，沅湘舊俗到金明。
翠輿黄繖何時幸，畫鷁飛鳬盡日橫。
端午帖子詞 皇太后閣六首 其四
作者：蘇軾
朝代：宋

秘殿扶疏夏木深，雨餘初有一蟬吟。
應將嬴女乘鸞扇，更助南風長棘心。
端午帖子詞 皇太妃閣五首 其一
作者：蘇軾
朝代：宋

午景簾櫳靜，薰風草木酣。
誰知恭儉德，綵縷出親蠶。
端午帖子詞 皇太妃閣五首 其三
作者：蘇軾
朝代：宋

辟兵已佩靈符小，續命仍縈綵縷長。
不爲祈禳得天助，要令風俗樂時康。
端午帖子詞 皇太妃閣五首 其二
作者：蘇軾
朝代：宋

雨細方梅夏，風高已麥秋。
應憐百花盡，綠葉暗紅榴。
端午帖子詞 皇太妃閣五首 其五
作者：蘇軾
朝代：宋

良辰樂事古難同，繡繭朱絲奉兩宮。
仁孝自應禳百沴，艾人桃印本無功。
端午帖子詞 皇太妃閣五首 其四
作者：蘇軾
朝代：宋

玉盆沉李灧清泉，金鴨噓空裊細烟。
自有梧楸障畏日，仍欣麥黍報豐年。
端午帖子詞 皇帝閣六首 其一
作者：蘇軾
朝代：宋

盛德初融後，潛陰未姤時。
侍臣占易象，明兩作重離。
端午帖子詞 皇帝閣六首 其三
作者：蘇軾
朝代：宋

微凉生殿閣，習習滿皇都。
試問吾民慍，南風爲解無。
端午帖子詞 皇帝閣六首 其二
作者：蘇軾
朝代：宋

采秀擷羣芳，爭儲百藥良。
太醫初薦艾，庶草驗蕃昌。
端午帖子詞 皇帝閣六首 其五
作者：蘇軾
朝代：宋

講餘交翟轉迴廊，始覺深宮夏日長。
揚子江心空百鍊，只將無逸鑑興亡。
端午帖子詞 皇帝閣六首 其六
作者：蘇軾
朝代：宋

一扇清風灑面寒，應緣飛白在冰紈。
坐知四海蒙膏澤，沐浴君王德似蘭。
端午帖子詞 皇帝閣六首 其四
作者：蘇軾
朝代：宋

西檻新來玉宇風，侍臣茗椀得雍容。
庭槐似識天顔喜，舞破清陰作兩龍。
端午游真如遲适遠從子由在酒局
作者：蘇軾
朝代：宋

一與子由別，却數七端午。
身隨綵絲繫，心與昌歜苦。
今年匹馬來，佳節日夜數。
兒童喜我至，典衣具雞黍。
水餠既懷鄉，飯筒仍愍楚。
謂言必一醉，快作西川語。
寧知是官身，糟麴困熏煮。
獨携三子出，古剎訪禪祖。
高談付梁羅，詩力到阿虎。
歸來一調笑，慰此長齟齬。
端午遍遊諸寺得禪字
作者：蘇軾
朝代：宋

肩輿任所適，遇勝輒流連。
焚香引幽步，酌茗開浄筵。
微雨止還作，小窗幽更妍。
盆山不見日，草木自蒼然。
忽登最高塔，眼界窮大千。
卞峰照城郭，震澤浮雲天。
深沉既可喜，曠蕩亦所便。
幽尋未云畢，墟落生晚煙。
歸來記所歷，耿耿清不眠。
道人亦未寢，孤燈同夜禪。
端硯詩
作者：蘇軾
朝代：宋

披雲離北巌，度嶺入中夏。
重藉剪楚茅，方函斲英檟。
騷壇意莫逆，匠石語□奓。
匪堊勞運斤，如带防毀銙。
礪□□□□，觀隅整同厦。
津津剖馬肝，索索模羊觟。
氣逼松滋豪，烟聯雪濤姹。
登堂却蹣跚，飲水何𧮳閜。
守墨面宜黔，含貞口終啞。
靜惟有壽焉，玷尚可磨也。
魯史記獲麟，晉帖題裹鮓。
供給到唐文，護持等商斝。
眉形空愛纖，風字仍嫌哆。
載觀七八評，咸本六一寫。
退然敢摩肩，信矣俱出跨。
始知尹公他，不媚王孫賈。
銘詩與器傳，篆刻當碑打。
嚴韵拾孑遺，微才任聊且。
竹枝歌
作者：蘇軾
朝代：宋

蒼梧山高湘水深，中原北望度千岑。
帝子南遊飄不返，惟有蒼蒼楓桂林。
楓葉蕭蕭桂葉碧，萬里遠來超莫及。
乘龍上天去無蹤，草木無情空寄泣。
水濱擊鼓何喧闐，相將扣水求屈原。
屈原已死今千載，滿船哀唱似當年。
海濱長鯨徑千尺，食人爲糧安可入。
招君不歸海水深，海魚豈解哀忠直。
吁嗟忠直死無人，可憐懷王西入秦。
秦關已閉無歸日，章華不復見車輪。
君王去時簫鼓咽，父老送君車軸折。
千里逃歸迷故鄉，南公哀痛彈長鋏。
三戶亡秦信不虛，一朝兵起盡讙呼。
當時項羽年最少，提劍本是耕田夫。
橫行天下竟何事，棄馬烏江馬垂涕。
項王已死無故人，首入漢庭身委地。
富貴榮華豈足多，至今惟有冢嵯峨。
故國淒涼人事改，楚鄉千古爲悲歌。
竹葉酒
作者：蘇軾
朝代：宋

楚人汲漢水，釀酒古宜城。
春風吹酒熟，猶似漢江清。
耆舊人何在，丘墳應已平。
惟餘竹葉在，留此千古情。
竹𪕋
作者：蘇軾
朝代：宋

野人獻竹𪕋，腰腹大如盎。
自言道傍得，采不費罝網。
鴟夷讓圓滑，混沌慚瘦爽。
兩牙雖有餘，四足僅能仿。
逢人自驚蹶，悶若兒脫襁。
念此微陋質，刀几安足枉。
就擒太倉卒，羞愧不能饗。
南山有孤熊，擇獸行舐掌。
答仲屯田次韵
作者：蘇軾
朝代：宋

秋來不見渼陂岑，千里詩盟忽重尋。
大木百圍生遠籟，朱絃三歎有遺音。
清風卷地收殘暑，素月流天掃積陰。
欲遣何人賡絕唱，滿階桐葉候蟲吟。
答任師中家漢公
作者：蘇軾
朝代：宋

先君昔未仕，杜門皇祐初。
道德無貧賤，風采照鄉閭。
何嘗疏小人，小人自闊疏。
出門無所詣，老史在郊墟。
門前萬竿竹，堂上四庫書。
高樹紅消梨，小池白芙蕖。
常呼赤脚婢，雨中擷園蔬。
矯矯任夫子，罷官還舊廬。
是時里中兒，始識長者車。
烹雞酌白酒，相對歡有餘。
有如龐德公，往還葛與徐。
妻子走堂下，主人竟誰歟。
我時年尚幼，作賦慕相如。
侍立看君談，精悍實起予。
歲月曾幾何，耆老逝不居。
史侯最先沒，孤墳拱桑樗。
我亦涉萬里，清血滿襟袪。
漂流二十年，始悟萬緣虛。
獨喜任夫子，老佩刺史魚。
威行烏白蠻，解辮請冠裾。
方當入奏事，清廟陳璠璵。
胡爲厭軒冕，歸意不少紓。
上蔡有良田，黄沙走清渠。
罷亞百頃稻，雍容十年儲。
閑隨李丞相，搏射鹿與豬。
蒼鷹十斤重，猛犬如黄馿。
豈比陶淵明，窮苦自把耡。
我今四十二，衰髮不滿梳。
彭城古名郡，乏人偶見除。
頭顱已可知，幾何不樵漁。
會當相從去，芒鞋老菑畬。
念子瘴江邊，懷抱向誰攄。
頼我同年友，相歡出同輿。
冰盤薦文鮪，玉斝傾浮蛆。
醉中忽思我，清詩綴瓊琚。
知我少所諧，教我時卷舒。
世事日反覆，翩如風中旟。
雀羅弔廷尉，秋扇悲婕妤。
升沈一何速，喜怒紛衆狙。
作詩謝二子，我師甯與蘧。
答任師中次韵
作者：蘇軾
朝代：宋

閑裏有深趣，常憂兒輩知。
已成歸蜀計，誰借買山貲。
世事久已謝，故人猶見思。
平生不飲酒，對子敢論詩。
答呂梁仲屯田
作者：蘇軾
朝代：宋

亂山合沓圍彭門，官居獨在懸水村。
居民蕭條雜麋鹿，小市冷落無雞豚。
黄河西來初不覺，但訝清泗奔流渾。
夜聞沙岸鳴甕盎，曉看雪浪浮鵬鯤。
呂梁自古喉吻地，萬頃一抹何由吞。
坐觀入市卷閭井，吏民走盡餘王尊。
計窮路斷欲安適，吟詩破屋愁鳶蹲。
歲寒霜重水歸壑，但見屋瓦留沙痕。
入城相對如夢寐，我亦僅免爲魚黿。
旋呼歌舞雜詼笑，不惜飲釂空瓶盆。
念君官舍冰雪冷，新詩美酒聊相溫。
人生如寄何不樂，任使絳蠟燒黄昏。
宜房未築淮泗滿，故道堙滅瘡痍存。
明年勞苦應更甚，我當畚鍤先黥髠。
付君萬指伐頑石，千鎚雷動蒼山根。
高城如鐵洪口快，談笑却掃看崩奔。
農夫掉臂免狼顧，秋穀布野如雲屯。
還須更置軟脚酒，爲君擊鼓行金樽。
答周循州
作者：蘇軾
朝代：宋

蔬飯藜牀破衲衣，掃除習氣不吟詩。
前生自是盧行者，後學過呼韓退之。
未敢叩門求夜話，時叨送米續晨炊。
知君清俸難多輟，且覓黄精與療饑。
答孔周翰求書與詩
作者：蘇軾
朝代：宋

身閑曷不長閉口，天寒正好深藏手。
吟詩寫字有底忙，未脫多生宿塵垢。
不蒙譏訶子厚疾，反更刻畫無鹽醜。
征西自有家雞肥，太白應驚飯山瘦。
與君相從知幾日，東風待得花開否。
撥棄萬事勿復談，百觚之後那辭酒。
答徑山琳長老
作者：蘇軾
朝代：宋

與君皆丙子，各已三萬日。
一日一千偈，電往那容詰。
大患緣有身，無身則無疾。
平生笑羅什，神呪真浪出。
答李邦直
作者：蘇軾
朝代：宋

美人如春風，著物物未知。
羈愁似冰雪，見子先流凘。
子從徐方來，吏民舉熙熙。
扶病出見之，驚我一何衰。
知我久慵倦，起我以新詩。
詩詞如醇酒，盎然熏四支。
徑飲不覺醉，欲和先昏疲。
西齋有蠻帳，風雨夜紛披。
放懷語不擇，撫掌笑脫頤。
別來今幾何，春物已含姿。
柳色日夜暗，子來竟何時。
徐方雖云樂，東山禁游嬉。
又無狂太守，何以解憂思。
聞子有賢婦，華堂詠螽斯。
曷不倒囊橐，賣劍買蛾眉。
不用教絲竹，唱我新歌詞。
答海上翁
作者：蘇軾
朝代：宋

山翁不復見新詩，疑是河南石壁曦。
海水豈容鯨飲盡，然犀何處覓瓊枝。
答王定民
作者：蘇軾
朝代：宋

開緘奕奕滿銀鉤，書尾題詩語更遒。
八法舊聞宗長史，五言今復擬蘇州。
筆蹤好在留臺寺，旗隊遥知到石溝。
欲寄鼠鬚并繭紙，請君章草賦黄樓。
答王鞏
作者：蘇軾
朝代：宋

汴泗遶吾城，城堅如削鐵。
中有李臨淮，號令肝膽裂。
古來彭城守，未省怕惡客。
惡客云是誰，祥符相公孫。
是家豪逸生有種，千金一擲頗黎盆。
連車載酒來，不飲外酒嫌其村。
子有千瓶酒，我有萬株菊。
任子滿頭插，團團見花不見目。
醉中插花歸，花重壓折軸。
問客何所須，客言我愛山。
青山自遶郭，不要買山錢。
此外有黄樓，樓下一河水。
美哉洋洋乎，可以療饑并洗耳。
彭城之游樂復樂，客惡何如主人惡。
答范淳甫
作者：蘇軾
朝代：宋

吾州下邑生劉季，誰數區區張與李。
重瞳遺跡已塵埃，惟有黄樓臨泗水。
而今太守老且寒，俠氣不洗儒生酸。
猶勝白門窮呂布，欲將鞍馬事曹瞞。
答郡中同僚賀雨
作者：蘇軾
朝代：宋

水旱行十年，饑疫遍九土。
奇窮所向惡，歲歲祈晴雨。
雖非爲己求，重請終愧古。
鬼神亦知我，老病入腰膂。
何曾拜向人，此意難不許。
重雲萋已合，微潤先流礎。
蕭蕭止還作，坐聽及三鼓。
天明將吏集，泥土滿靴屨。
登城望麰麥，綠浪風掀舞。
愧我賢友生，雄篇鬬新語。
君看大熟歲，風雨占十五。
天地本無功，祈禳何足數。
渡河不入境，未若無蝗虎。
而況刑白鵝，下策君勿取。
答陳述古二首·其一
作者：蘇軾
朝代：宋

漫說山東第二州，棗林桑泊負春游。
城西亦有紅千葉，人老簪花却自羞。
答陳述古二首·其二
作者：蘇軾
朝代：宋

小桃破萼未勝春，羅綺叢中第一人。
聞道使君歸去後，舞衫歌扇總成塵。
筠州還白塔鋪歇馬
作者：蘇軾
朝代：宋

甘山廬阜鬰相望，林隙熹微漏日光。
吳國晚蠶初斷葉，占城蚤稻欲移秧。
迢迢澗水隨人急，冉冉巌花撲馬香。
望眼儘從飛鳥遠，白雲深處是吾鄉。
糴米
作者：蘇軾
朝代：宋

糴米買束薪，百物資之市。
不緣耕樵得，飽食殊少味。
再拜請邦君，願受一廛地。
知非笑昨夢，食力免內愧。
春秧幾時花，夏稗忽已穟。
悵焉撫耒耜，誰復識此意。
約公擇飲是日大風
作者：蘇軾
朝代：宋

先生生長匡廬山，山中讀書三十年。
舊聞飲水師顔淵，不知治劇乃所便。
偷兒夜探黑白丸，奮髯忽逢朱子元。
半年羣盜誅七百，誰信家書藏九千。
春風無事秋月閑，紅妝執樂豪且妍。
紫衫玉带兩部全，琵琶一抹四十絃。
客來留飲不計錢，齊人愛公如子産。
兒啼卧路呼不還，我慚山郡空留連。
牙兵部吏笑我寒，邀公飲酒公無難。
約束官奴買花鈿，薰衣理髮夜不眠。
曉來顛風塵暗天，我思其由豈坐慳。
作詩愧謝公笑歡，歸來瑟縮愈不安。
要當啖公八百里，豪氣一洗儒生酸。
約吳遠遊與姜君弼喫蕈饅頭
作者：蘇軾
朝代：宋

天下風流筍餠餤，人間濟楚蕈饅頭。
事須莫與繆漢喫，送與麻田吳遠遊。
紅梅三首·其一
作者：蘇軾
朝代：宋

怕愁貪睡獨開遲，自恐冰容不入時。
故作小紅桃杏色，尚餘孤瘦雪霜姿。
寒心未肯隨春態，酒暈無端上玉肌。
詩老不知梅格在，更看綠葉與青枝。
紅梅三首·其三
作者：蘇軾
朝代：宋

幽人自恨探春遲，不見檀心未吐時。
丹鼎奪胎那是寶，玉人頩頰更多姿。
抱叢暗蕊初含子，落盞穠香已透肌。
乞與徐熙畫新樣，竹間璀璨出斜枝。
紅梅三首·其二
作者：蘇軾
朝代：宋

雪裏開花却是遲，何如獨占上春時。
也知造物含深意，故與施朱發妙姿。
細雨裛殘千顆淚，輕寒瘦損一分肌。
不應便作夭桃杏，數點微酸已著枝。
紫團參寄王定國
作者：蘇軾
朝代：宋

谽谺土門口，突兀太行頂。
豈惟團紫雲，實自俯倒景。
剛風被草木，真氣入苕穎。
舊聞人銜芝，生此羊腸嶺。
纖攕虎豹鬣，蹙縮龍蛇癭。
蠶頭試小嚼，龜息變方騁。
矧予明真子，已造浮玉境。
清宵月掛戶，半夜珠落井。
灰心寧復然，汗喘久已靜。
東坡猶故目，北藥致遺秉。
欲持三椏根，往侑九轉鼎。
爲子置齒頰，豈不賢酒茗。
紫宸殿正旦教坊詞致語口號
作者：蘇軾
朝代：宋

九霄清蹕一聲雷，萬物欣榮意已開。
曉日自隨天仗出，春風不待斗杓回。
行看菖葉催耕耤，共喜椒花映壽杯。
欲識太平全盛事，振振鵷鷺滿雲臺。
絕句
作者：蘇軾
朝代：宋

春來濯濯江邊柳，秋後離離湖上花。
不羨千金買歌舞，一篇珠玉是生涯。
絕句
作者：蘇軾
朝代：宋

柴桑春晚思依依，屋角鳴鳩雨欲飛。
昨日已收寒食火，吹花風起却添衣。
絕句二首·其一
作者：蘇軾
朝代：宋

峨峨疊石立何孤，頼有蕭蕭翠竹俱。
日暮無人鷗鳥散，空留野水伴寒蘆。
絕句二首·其二
作者：蘇軾
朝代：宋

漠漠秋高露氣清，新蒲倚石近溪生。
夜來雨後西風急，靜向窗前似有聲。
綠筠亭
作者：蘇軾
朝代：宋

愛竹能延客，求詩剩掛牆。
風梢千纛亂，月影萬夫長。
谷鳥驚棋響，山蜂識酒香。
只應陶靖節，會取北窗凉。
縱筆
作者：蘇軾
朝代：宋

白頭蕭散滿霜風，小閣藤牀寄病容。
報道先生春睡美，道人輕打五更鐘。
縱筆三首·其一
作者：蘇軾
朝代：宋

寂寂東坡一病翁，白鬚蕭散滿霜風。
小兒誤喜朱顔在，一笑那知是酒紅。
縱筆三首·其三
作者：蘇軾
朝代：宋

北船不到米如珠，醉飽蕭條半月無。
明日東家當祭竈，隻雞斗酒定膰吾。
縱筆三首·其二
作者：蘇軾
朝代：宋

父老爭看烏角巾，應緣曾現宰官身。
溪邊古路三叉口，獨立斜陽數過人。
續麗人行
作者：蘇軾
朝代：宋

深宮無人春日長，沉香亭北百花香。
美人睡起薄梳洗，燕舞鶑啼空斷腸。
畫工欲畫無窮意，背立東風初破睡。
若教回首却嫣然，陽城下蔡俱風靡。
杜陵饑客眼長寒，蹇馿破帽隨金鞍。
隔花臨水時一見，只許腰肢背後看。
心醉歸來茅屋底，方信人間有西子。
君不見孟光舉案與眉齊，何曾背面傷春啼。
罷徐州往南京馬上走筆寄子由五首·其一
作者：蘇軾
朝代：宋

吏民莫扳援，歌管莫淒咽。
吾生如寄耳，寧獨爲此別。
別離隨處有，悲惱緣愛結。
而我本無恩，此涕誰爲設。
紛紛等兒戲，鞭𩍐遭割截。
道邊雙石人，幾見太守發。
有知當解笑，撫掌冠纓絕。
罷徐州往南京馬上走筆寄子由五首·其三
作者：蘇軾
朝代：宋

古汴從西來，迎我向南京。
東流入淮泗，送我東南行。
暫別復還見，依然有餘情。
春雨漲微波，一夜到彭城。
過我黄樓下，朱欄照飛甍。
可憐洪上石，誰聽月中聲。
罷徐州往南京馬上走筆寄子由五首·其二
作者：蘇軾
朝代：宋

父老何自來，花枝裊長紅。
洗盞拜馬前，請壽使君公。
前年無使君，魚鼈化兒童。
舉鞭謝父老，正坐使君窮。
窮人命分惡，所向招災凶。
水來非吾過，去亦非吾功。
罷徐州往南京馬上走筆寄子由五首·其五
作者：蘇軾
朝代：宋

卜田向何許，石佛山南路。
下有爾家川，千畦種秔稌。
山泉宅龍蜃，平地走膏乳。
異時畝一金，近欲爲逃戶。
逝將解簪紱，賣劍買牛具。
故山豈不懷，廢宅生蒿穭。
便恐桐鄉人，長祠仲卿墓。
罷徐州往南京馬上走筆寄子由五首·其四
作者：蘇軾
朝代：宋

前年過南京，麥老櫻桃熟。
今來舊遊處，櫻麥半黄綠。
歲月如宿昔，人事幾反覆。
青衫老從事，坐穩生髀肉。
聯翩閱三守，迎送如轉轂。
歸耕何時决，田舍我已卜。
翻香令
作者：蘇軾
朝代：宋

金爐猶暖麝煤殘。惜香更把寶釵翻。重聞處，餘薰在，這一番、氣味勝從前。揹人偷蓋小蓬山。更將瀋水暗同然。且圖得，氤氳久，為情深、嫌怕斷頭煙。
聚星堂雪
作者：蘇軾
朝代：宋

窗前暗響鳴枯葉，龍公試手初行雪。
映空先集疑有無，作態斜飛正愁絕。
衆賓起舞風竹亂，老守先醉霜松折。
恨無翠袖點橫斜，祇有微燈照明滅。
歸來尚喜更鼓永，晨起不待鈴索掣。
未嫌長夜作衣稜，却怕初陽生眼纈。
欲浮大白追餘賞，幸有回飆驚落屑。
模糊檜頂獨多時，歷亂瓦溝裁一瞥。
汝南先賢有故事，醉翁詩話誰續說。
當時號令君聽取，白戰不計持寸鐵。
聞公擇過雲龍張山人輒往從之公擇有詩戲用其韵
作者：蘇軾
朝代：宋

我生固多憂，肉食嘗苦墨。
軒然就一笑，猶得好飲力。
聞君過雲龍，對酒兩靜默。
急携清歌女，出郭及未昃。
一歡難力致，邂逅有勝特。
喧蜂集晚花，亂雀啅叢棘。
山人樂此耳，寂寞誰侍側。
何當求好人，聊使治要襋。
使君自孤僨，此理誰相值。
不如學養生，一氣服千息。
聞喬太博換左藏知欽州以詩招飲
作者：蘇軾
朝代：宋

今年果起故將軍，幽夢清詩信有神。
馬革裹屍真細事，虎頭食肉更何人。
陣雲冷壓黄茅瘴，羽扇斜揮白葛巾。
痛飲從今有幾日，西軒月色夜來新。
聞子由爲郡僚所捃恐當去官
作者：蘇軾
朝代：宋

少學不爲身，宿志固有在。
雖然敢自必，用舍置度外。
天初若相我，發跡造宏大。
豈敢負所付，捐軀欲投會。
寧知事大謬，舉步得狼狽。
我已無可言，墮甑難追悔。
子雖僅自免，雞肋安足頼。
低回畏罪罟，黽勉敢言退。
若人疑或使，爲子得微罪。
時哉歸去來，共抱東坡耒。
聞子由瘦
作者：蘇軾
朝代：宋

五日一見花豬肉，十日一遇黄雞粥。
土人頓頓食藷芋，薦以薰鼠燒蝙蝠。
舊聞蜜唧嘗嘔吐，稍近蝦蟆緣習俗。
十年京國厭肥羜，日日烝花壓紅玉。
從來此腹負將軍，今者固宜安脫粟。
人言天下無正味，蝍蛆未遽賢麋鹿。
海康別駕復何爲，帽寬带落驚童僕。
相看會作兩臞仙，還鄉定可騎黄鵠。
聞捷
作者：蘇軾
朝代：宋

聞說官軍取乞誾，將軍旂鼓捷如神。
故知無定河邊柳，得共中原雪絮春。
聞李公擇飲傅國博家大醉二首·其一
作者：蘇軾
朝代：宋

兒童拍手鬧黄昏，應笑山公醉習園。
縱使先生能一石，主人未肯獨留髠。
聞李公擇飲傅國博家大醉二首·其二
作者：蘇軾
朝代：宋

不肯惺惺騎馬迴，玉山知爲玉人頹。
紫雲有語君知否，莫喚分司御史來。
聞林夫當徙靈隠寺寓居戲作靈隠前一首
作者：蘇軾
朝代：宋

靈隠前，天竺後，兩澗春淙一靈鷲。
不知水從何處來，跳波赴壑如奔雷。
無情有意兩莫測，肯向冷泉亭下相縈回。
我在錢塘六百日，山中暫來不暖席。
今君欲作靈隠居，葛布草屨隨僧蔬。
能與冷泉作主一百日，不用二十四考書中書。
聞正輔表兄將至以詩迎之
作者：蘇軾
朝代：宋

生逢堯舜仁，得作嶺海遊。
雖懷跫然喜，豈免跕墮憂。
暮雨侵重膇，曉烟騰鬰攸。
朝盤見蜜唧，夜枕聞鵂鶹。
幾欲烹鬰屈，固嘗饌鈎輈。
舌音漸獠變，面汗嘗騂羞。
頼我存黄庭，有時仍丹丘。
目聽不任耳，踵息殆廢喉。
稍欣素月夜，遂度黄茅秋。
我兄清廟器，持節瘴海頭。
蕭然三家步，橫此萬斛舟。
人言得漢吏，天遣活楚囚。
惠然再過我，樂哉十日留。
但恨參語賢，忽潛九原幽。
萬里倘同歸，兩鰥當對耰。
强歌非真達，何必師莊周。
聞洮西捷報
作者：蘇軾
朝代：宋

漢家將軍一丈佛，詔賜天池八尺龍。
露布朝馳玉關塞，捷烽夜到甘泉宮。
似聞指揮築上郡，已覺談笑無西戎。
放臣不見天顔喜，但驚草木回春容。